жума, 24 Феврал 2017 13:57\nҲадиснинг ушбу охирги кўриниши “қалбни ўлдиради” ибораси орқали нима назарда тутилаётганини тушунтириб беради: юракнинг ўлими маънавий бузилишни англатади. Имом Муборакфурий ўзининг “Суннани Термизий”га шарҳида шундай ёзади:\n“Чунки, ҳақиқатда, ҳаддан зиёд кулгу қалбни ўлдиради, яъни у уни зулмат қатлари билан ўраб олади, шу сабаб у манфаатли нарсадан фойдалана, зиёндан сақлана олмайдиган мурданинг юрагига ўхшаб қолади. Ҳақиқатдан ҳам, бу ҳадис қисқа [шаклига кўра], лекин теран [мазмунига кўра] ҳадислар жумласига киради (худди “жавами ал-калим” сингари (Туҳфат ал-ахвази”) ”\nИмом Мунавий қалбнинг маънавий ўлимига янада кенгроқ тушунтириш беради. Турли хил имомларга таянган ҳолда, у шундай дейди:\n“Ҳаддан зиёд кулгу қалбнинг қотишига олиб боради, бу эса, ўз навбатида, бепарволикка етаклайди [илоҳий муносабатда], қалбнинг ўлими фақат лоқайдликдан юзага келади.\nКулиш одати муҳим нарсаларни тафаккур қилишдан чалғитади... кўп кулган инсон, муносиб ҳулқ-атворга (хайба) эга бўлмайди ва ҳеч ҳам ҳурматга эриша олмайди. Бу хислат кимгаки хос бўлса, унда жиддий ва қадрли фикрлар бўлмайди.\nДунё ишлари ҳақида ҳаддан зиёд кулиш ва ташвишланиш – бу ўлим оғусидир, у томирларда оқади ва юракдан қўрқувни [илоҳий жазога доир], ғам-ғуссани [гуноҳлари учун], ўлим ва Қиёмат куни даҳшатларини унуттиради, мана шунинг ўзи ўлимдир. “Аллоҳ хоҳлаган кишисининг ризқини кенг қилур ва (хоҳлаганиникини) тор қилур. Улар бу дунё ҳаёти ила шод бўлдилар. Ҳолбуки, бу дунё ҳаёти охират олдида арзимас матоҳ, холос” (Раъд сураси, 26)\nҲудди шу шарҳда имом Мунавий шундай дейди:\n“Қалбни ўлдирувчи кулгу, бу дунё учун қувончдан ва мана шу қувонч учун мағрурланишдан келиб чиқадиган кулгудир. Қалб [маънан] яшайди ва ўлади – у узлуксиз итоатдан яшайди ва Аллоҳ Таолодан бошқанинг, мисол учун, ўзининг ёки шайтоннинг манманлиги, инжиқлиги чақириқларига жавоб берса, ўлади”.\nВа ниҳоят, имом Мунавийнинг таъкидлашича, ҳаддан зиёд кулгу бу дунёга бўлган муҳаббатга асосланганлиги туфайли қалбни ўлдиради, чунки бу исталган гуноҳнинг сабабидир. Агарда қалб ўлик экан, у Аллоҳ Таолонинг чақириғига [итоат ҳақидаги] жавоб бермайди (Файд ал-қодир шарҳ жами ас-сағир).\nҲақиқатда, замонавий ғарб ҳамжамиятининг деярли бутунлай доимий кўнгилхушликларга ўралашиб қолганлигини сезмасликнинг иложи йўқ, бу ҳолат эса имом Мунавий айтганидай, “муҳим масалалар ҳақида фикр юритишдан чалғитиб қўяди”. Замонавий жамиятни шикастлантирган бир гала оғир касалликлар – шунингдек, урушлар, хасталиклар, очлик, жиноятчилик, иқтисодий инқирозлар, табиий ресурсларнинг камайиб кетиши, корпорацияларнинг устуворлиги, одоб-аҳлоқнинг тушиб кетиши, глобал исиш фалокатининг яқинлашиши ва табиатнинг яксон этилиши – буларнинг бари секин – асталик билан жамият онгидан ва ОАВдан четга суриб қўйилмоқда, уларнинг ўрнини эса реалити-шоулар, футбол ўйинлари, туганмас реклама, эълонлар ва шу кабилар эгалламоқда.\nМаданиятшунос Нейл Постман (Neil Postman) ўз китобини бежизга “Ўлимга қадар ўйнаб - куламиз” (Amusing Ourselves to Death) деб атамади, яъни шу даражадаки, манфаатлидан фойдани ололмаймиз, зарарлини ажратиб, ундан эҳтиёт бўлмаймиз. Крис Хежеснинг (Chris Hedges) адаш китоби сарлавҳасидан фойдаланган ҳолда, афсуски, биз “иллюзия империяси”га айланмоқдамиз, жиддий нимадир ҳақида, реал муаммолар тўғрисида ўйлаб кўришга бизнинг вақтимиз етарли эмас, Яратган Аллоҳ таоло, ўлимдан кейинги ҳаёт ёки қалбнинг маънавий ўлими тўғрисида гапирмасак ҳам бўлади.\nҲажвда мўтадиллик – Росулуллоҳнинг соллоллоҳу алайҳи васаллам суннатидир\nКўнгилхушлик ва кулгуда айнан ҳаддан ошиш ва бу дунёга ўта муҳаббат қўйиш аҳлоқсизликни келтириб чиқаришини эсда тутиш керак. Аксинча, позитив кўмак, оқилона хурсандчилик ва босиқ ҳажв – бу бизнинг суюклигимиз Росулуллоҳ соллоллоҳу алайҳи васалламнинг суннатидир.\nМаълумки улар нозик ҳажв эгаси бўлганлар, буни жуда кўплаб ҳадислар тасдиқлайди, лекин уларда хохолаш ва ҳаддан зиёд вақтхушликка мойиллик бўлмаган. Олимлар уларнинг бунда ҳам Аллоҳ Таолонинг розилигига эришиш ниятлари бўлганлигини эслатиб ўтадилар. Улар буни ёнидагиларни тетиклаштириш ва хурсанд қилиш учун, уларга азгина шодлик улашиш учун қилганлар, ҳеч қачон бу ўткинчи дунё учун эмас.\nШайх Муҳаммад Содиқ Муҳаммад Юсуф роҳимаҳуллоҳ айтган:\n“Ислом меъёрдаги кулгини манъ қилган эмас. «Мишкотул масобийҳ» китобида келтирилган ривоятда Абдуллоҳ ибн Умар розияллоҳу анҳу «Расулуллоҳ соллаллоҳу алайҳи васалламнинг саҳобалари иймон қалбларида тоғдан катта бўлган ҳолларида кулар эдилар», дейилган.\nАбу Зар розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Биродаринг юзига табассум билан боқишинг садақа, амри маъруф ва наҳий мункар қилишинг садақа, адашиб қолган кишини йўлга солиб қўйишинг сен учун садақа, кўзи яхши кўрмайдиган одамга кўз бўлишинг сен учун садақа, йўлдан ахлат, тикан ва суякни олиб ташлашинг сен учун садақа, челагингдан биродаринг челагига сув қуйиб беришинг сен учун садақа» (Бухорий «Ал-адабул-муфрад»да, Термизий ва Ибн Ҳиббон ривоят қилган).\nКулгу ва ўзини яхши ҳис қилиш\nҲажв ва кулгунинг соғлиққа фойдасида – стресс гармонларининг пасайиши, эндорфинларнинг кўпайиши, иммун тизимининг мустаҳкамлашиши – биз нимани назарда тутган бўлсак, Росулуллоҳ соллоллоҳу алайҳи васалламда ўз ифодасини топган. У Қуръон ва суннатга мувофиқ бизларга сокин, мўтадил ҳажв туйғусига эга хушнуд, ёрқин инсон бўлишни ўргатган.\nЯъни, барча бу эзгуликларга пайғамбаримизнинг суннатига амал қилган ҳолда эришиш мумкин: бу ҳазил ва кўнгилхушликларда яхши ниятни мақсад қилиш, мўтадилликни сақлаш, чегарадан чиқмаслик ва разилликка йўл қўймаслик, чунки буларнинг бари гуноҳга олиб боради.\nРосулуллоҳ соллоллоҳу алайҳи васалламнинг гўзал ва вазмин ҳажв туйғуларига мисоллар\nҲикматли сўзларнинг бирида: " Кимнинг ҳазил-мазаҳи кўпайса, ё ҳайбати кетади ёки унга нисабатан нафрат уйғонади", дейилган.\nРасулуллоҳ соллаллоҳу алайҳи васаллам Аллоҳ таолонинг элчиси бўлиш билан бир қаторда оддий инсон вакили ҳам эдилар. Шунга кўра у зотда ҳам бошқалар билан ҳазллашиш ҳолатлари бўлган. Аммо ҳазллари фақат ҳақиқатдан иборат бўлган.\nАбу Ҳурайра розияллоҳу анҳудан ривоят қилинади: (Саҳобалар) эй Аллоҳнинг Расули бизга ҳазил қиласизку (биз ҳам ўзаро ҳазиллашсак бўлмайдими?) дейишди. Шунда у зот: “Мен фақат ҳақни гапираман”, - дедилар. (Термизий)\nШунга кўра уламолар: “Ҳазил рост гаплар билан бўлиши керак, ана шунда у қалбларнинг завқланишига ва чарчоқларни кетказишга сабаб бўлади”, деганлар.\nҚуйидаги ҳадисларда бунга ёрқин далиллар бор:\nАнас ибн Моликдан ривоят қилинади: Набий соллаллоҳу алайҳи васаллам унга шундай деганлар: "Ҳой икки қулоқли (бола)" (Термизий). Яъни, Набий соллаллоҳу алайҳи васаллам ёш бола бўлган Анас розияллоҳу анҳу билан ҳазиллашиб: "ҳой иккита қулоғи бор бола" маъносида гапириб уни кулдириб хурсанд қилганлар.\nБошқа бир ҳадисда эса "Нуғойр" исмли қушчаси ўлиб қолган болага ҳазиллашиб:"Эй Абу Умайр, нима қилди нуғойр" деганлар. Яъни, Расулуллоҳ соллаллоҳу алайҳи васаллам қушчасидан айрилиб хафа бўлиб ўтирган ёш болага "яхши кўрган қушинг ўлиб қолганига хафа бўлма" маъносида "Эй Абу Умайр, нима қилди нуғойр" дея сўзни қофиялаб айтиб унинг кўнглини кўтарганлар.\nБир куни бир қари кампир: “Эй Аллоҳнинг Расули дуо қилинг, Аллоҳ мени жаннатга киритсин” деганида унга ҳазиллашиб: “Жаннатга бирорта ҳам кампир кирмайди” – деганлар. Сўнгра “кампир ҳолатида эмас, балки ёш қиз ҳолатида киради” дея гапларининг маъносини тушунтириб уни хурсанд қилганлар.\nБошқа бир ҳадисда эса минишга улов сўраб келган кишига ҳазиллашиб: "Сени урғочи туянинг боласига миндираман" деганлар. Ҳалиги киши минишга улов сўрагани учун бу жавобдан ажабланиб: "урғочи туянинг боласини нима қиламан?" деган. Шунда у зот алайҳиссалом: "Барча туяларни ҳам урғочи туялар туғадими?" дея мазкур эҳтиёжманд кишининг кўнглини кўтарганлар.\nЭътибор бериладиган бўлса Расулуллоҳ соллаллоҳу алайҳи васаллам асосан ёш болалар ва кўнглини кўтаришга эҳтиёжманд кишилар билан ҳазиллашганлар. Демак ҳазил мутойибаларда унинг фақат рост гап билан бўлишига, меъёридан ошиб кетмаслигига ҳамда ўрнига риоя қиладиган бўлсак, қилаётган ҳазилларимиз ўзимизнинг ҳам, ўзгаларнинг ҳам кўнгилларини кўтарадиган, тоат-ибодатларга қувват бўладиган солиҳ амалларга айланади. Аллоҳ таоло барчамизни Ўзи рози бўладиган амаллларга муваффақ қилсин.\nШундай экан, рухсат берилган кўнгилхушликлар ва вазмин ҳажв туйғусининг ҳеч қандай ёмон томони йўқ, ҳолбуки бу жиҳат пайғамбаримиз соллоллоҳу алайҳи васалламга ҳос бўлган. Асосийси, бундан мақсад яқинимизни Аллоҳ учун хурсанд қилиш бўлсин.\nБу эзгу истак мўтадиллик ва вазминлик билан биргаликда, бошқа пок суннатимизга амал қилганимиз сингари бизнинг ҳазилимиз орқали инсонларнинг қалбини ҳақиқатда ёритиш имконини беради. Лекин кўнгилҳушликларда чегарани билиш лозим, жирканч дунёвий ҳодисотлардан ҳаддан зиёд кайф-сафога ва қаҳқаҳага берилмаслик керак. Чунки бу қалбни бузади ва унга лоқайдликни киргизиб қўяди, бу эса натижада маънавий йиқилишга олиб келади. Бизнинг росулимиз ва устозимиз Муҳаммад соллоллоҳу алайҳи васалламга эргашганимиз сабаб , Аллоҳ Таоло қалбларимизни нур, қувонч, шодликка тўлдирсин.\nMuslim Village материаллари асосида\n« Кувайт ОАВ араб медиаси орасида илғор\tИсломий журналистика кодекси »


Олимлар: Кеча кечқурун Ер яқинидан жуда хавфли астероид учиб ўтди. - - - www.Voydoda.com - Развлекательный портал -\nОлимлар: Кеча кечқурун Ер яқинидан жуда хавфли астероид учиб ўтди.\n20 Фев 2016(00:12)\nАстероид Ердан 14 миллион километр масофада учиб ўтган\nАстрономлар Ер яқинидан жуда хавфли астероид ўтаётганини аниқладилар. Катталиги улкан осмонўпар бинога тенг бўлган 1999 VF22 номли астероид сайёрамиздан 14 миллион километр масофада учиб ўтган. Бу ҳақда Халқаро астрономик иттифоқнинг майда сайёралар маркази маълумотларига асосланиб "РИА новости" хабар берди.\nМазкур астероид энг хавфли космик жисмлар рўйхатига киритилган бўлиб, унинг учиб ўтган масофаси Ер ва Ой ўртасидаги масофадан 37 марта каттароқ ҳисобланади.\nБу астероид 1999 йил Catalina Sky Survey олимлари томонидан осмонни кузатаётган пайтда аниқланган, уларнинг ҳисоблашларига кўра, астероиднинг диаметри 140 метрдан 450 метргача бўлиши мумкин. Астероид қоғозлар ва машиналар учун скрепкани яратган кашфиётчи Альберт Жервис шарафига номланган.\nБу космик жисмнинг яқин юз йилда Ерга тушишининг эҳтимоли жуда кам ва бу мингдан бир фоиз эҳтимолликни ташкил этади. Бу билан унинг тушиш хавфи астреоид хавфлилигининг Турин шкаласи бўйича энг паст хавф даражасига тўғри келади.\nМаълумот ўрнида, Catalina Sky Survey комета ва астероидларни ҳамда сайёрамизга яқин бўлган жисмларни текширувчи лойиҳа ҳисобланади. Унинг асосий вазифаси Ер учун хавфли космик жисмларни кузaтиб боришдир.\nТеги: Олимлар: Кеча кечқурун Ер яқинидан


Шохлашиш ҳам саломлашишми\nГлавная "ISTE'MOLCHI" Шохлашиш ҳам саломлашишми\nБундан ўн беш йилча муқаддам Иккинчи жаҳон уруши ветерани, Янгийўл шаҳри марказий шифохонасида 45 йил бош врач сифатида фаолият юритган Ойбек Болтабоев билан бирга ишлаш бахтига муяссар бўлганман. Ойбек ака нафақада бўлишига қарамай, элга нафим тегсин, деган мақсадда ҳафтада икки кун пойтахтдан қатнаб, бизнинг бўлимда касалларни қабул қиларди. Биз, ёшлар учун у киши келадиган кун байрамга айланиб кетарди гўё. Бу инсонни ҳаммамиз ўз отамиздек яхши кўрардик. Узоқ йил юқори лавозимда ишлаган бўлса-да, феълида кибрдан заррача асар бўлмаган, юмшоқ табиатли, хушчақчақ, юз-кўзларидан меҳр порлаб турадиган табаррук инсон эди у киши!\nОйбек Болтабоев ҳар сафар беморлар қабулидан олдин хонага бирров бош суқиб, ҳол-аҳвол сўрашни канда қилмасди. Мен у кишининг келишидан воқиф бўлардим, чунки “санитарка” қизимизга Ойбек Болтаевич келиши биланоқ менга хабар беришини тайинлаб қўйгандим ва салом беришга шай турардим. Лекин ҳеч қачон бунинг уддасидан чиқолмасдим. Одатда у киши мендан олдин “Ассалому алайкум! Ишлар билан чарчамаяпсизларми? Оилангиз тинч, соғлиғингиз дурустми?” дердилар. Ҳар сафар аввалроқ салом беришга улгурмаганимдан хижолатда қолардим...\nБаъзан ўзимдан ёши анча кичик, аммо амали борлар ёнимдан салом бермай, гердайиб ўтиб кетган пайтларда ёхуд телефон билан андармон бўлиб, атрофидагиларни унутиб қўйганларни ёки берган саломимга эътиборсиз, алик олишга энсаси қотган ёши катта кишиларни кўрганимда Ойбек ака ёдимга тушаверади.\nМанбаларда қайд этилишича, пайғамбаримиз Муҳаммад алайҳиссаломга ҳам ҳеч ким у кишидан аввал салом бермаган экан. Расули акрам ҳамиша хоҳ ёши катта, хоҳ ёш бола бўлсин, барчасидан олдин салом берар эканлар. Нақадар чиройли, гўзал ҳолат! Бу нафақат камтарлик нишонаси, балки чин инсоний фазилат, юксак маданиятдан даракдир.\nБаъзи ёши улуғ инсонларнинг саломга алик олиш ўрнига бош силкиб қўйишлари ҳам яхши одат эмас.\nСаломлашиш одобига кўра, кимларнинг мартабаси баланд бўлса, у олдин салом бериши лозим. Чунки саломни аввал бериш кибрни кетказади. Ота аёлига ва болаларига салом бериб, уйга киради. Агар уйда ҳеч ким бўлмаса ҳам “Ассалому алайкум!” дейиш лозим. Саломлашишда қўлни кўтариб, турли бемаъни ҳаракатлар қилиш ножоиз саналади. Афсуски, бугунги кунда саломлашиш одоби бузилишининг турли кўринишлари учраб туради. Шунингдек, “Ассалому алайкум!” калимасини “Ас-сому алайкум!”, “Сомалайкум” тарзида бузиб айтувчилар ҳам йўқ эмас. Алик олишда ҳам яна бир хунук одат урфга кирмоқда: “Валекум салом”...\nГлобаллашув жараёни дунё халқлари маънавияти, урф-одатларига ҳам ўз таъсирини ўтказмай қолмаяпти. Айрим йигитлар ўртасида қўл сиқишиб, табассум билан сўрашиш ўрнига бир-бири билан бош, елка ёки оёқ уриштириб кўришиш одатга айланиб боряпти. Бу ҳолатни мен одобсизлик, миллий қадриятларимизга ҳурматсизлик, деб атаган бўлардим.\nБаъзан узоқ вақт кўришмасдан учрашиб қолган ошна-оғайнилар ёки дугоналар саломдан олдин “э, бормисан?”, “тирикмисан-ей?!” қабилида ҳазил-ҳузул қилиб, сўнг саломлашадилар. Ибн Умар розияллоҳу анҳу: “Саломдан аввал сўз бошламанг. Ким саломдан аввал сўз бошласа, унга жавоб берманг”, деб буюрганлар.\nТошкент Ислом университети нашриёт-матбаа бирлашмасида чоп этилган “Мусулмонларнинг одоб китоби”даги баъзи сатрлар мени беҳад суюнтирди. Мазкур китобда ёзилишича, мусулмонлардан йигирма кишига салом берган мўмин жаннатга киришга ҳақли бўларкан. Китобда эътиборга молик яна бир жиҳат ҳам қайд этилган: “Икки мусулмон учрашганда улардан қай бири аввал салом берса, ўша Аллоҳга севимлироқдир”.\nМиллат маънавиятига алоқадор ҳолатларга лоқайд қараб бўлмайди. Саломлашиш – маънавият белгиси. Бир-биримиз билан учрашганда юракка меҳр-муҳаббат улашувчи каломни тўлиқ айтайлик. Айниқса, фарзандларимизга одоб-ахлоқ қоидаларини ўргатиб, маънавий юксалиш “Ассалому алайкум”дан бошланишини англатайлик.\nОддий бўлиб кўринган саломлашиш одоби атрофдагиларга қандай инсонлигимизни кўрсатибгина қолмай, бизни эзгулик ва зафарларга етказувчи амаллардан эканини унутмайлик!


Токларда энг кўп тарқалган касаллик ва зараркунандалар | paxtachi.uz\nTue, 16/02/2021 - 13:33\nДоғли антракноз (қора сон). Бу замбуруғли касаллик токнинг барча яшил аъзоларини зарарлайди. Баргларда қўнғир доғлар пайдо бўлади, новданинг пўсти ва ўзи ёрилади, қийшаяди, мўртлашади, бутунлай қуриб қолиши ҳам мумкин. Узум шакли бузилади ва ёрилиб кетади. Бу касаллик кўклам ойлари серёғин келганда жуда ҳам ривожланади.\nКураш чоралари. Касалликка қарши курашда агротехник чоралар профилактик характерга эга. Калий ўғитини кўпроқ бериш керак, шунда ўсимликнинг касаликка чидамлилиги ошади. Кузда ток кесишда зарарланган новдалар ёқиб юборилади. Қатор оралари тупроқ қатламини ағдариб чуқур чопиш зарур, бегона ўтлар босишига мутлақо йўл қўймаслик керак. Антракноз билан зарарланган токлар, кузда кўмишдан олдин 3% - ли бордо суюқлиги (10 литр сувга 300 г. мис купороси ва 300 г. оҳак) билан барча занг ва новдалари ювиш даражасида пуркалади. 5 градусли оҳак олтингугурт қайнатмаси ҳам самаралидир. Баҳорда, ўтган мавсумда зарараланган токлар кўртак чиқариши биланоқ 1% -ли бордо суюқлиги (10 сувга 100 г. мис купороси ва 100 г. оҳак) билан пуркалади. Бу даврда оҳак олтингугурт қайнатмасини ( ИСО) 1 градуслигини қўлласа ҳам бўлади. Топсин ( 10 литр сувга 10 гр. ) ёки Вектра (10 литр сувга 3 гр.) препаратлари ҳам самаралидир. 10-12 кун ўтгач токзорлар қайта пуркаланади. Томорқада ҳам кўртак ёзила бошлаганда 1% -БС сепилади. (10 литр сувга 100 гр. мис купороси ва 100 гр. охак) 7-10 кун ўтгач такрорланади.\nТокнинг оидиум (ун шудринг, кул) касаллиги. Ўзбекистонда биринчи даражали замбуруғли касаллик, кенг тарқалган, деярли ҳар йили зарар келтиради, ҳимоя чоралари кўрилмаса, ҳосилнинг 60-80% ҳосил ёки бутунлай чириб кетиши мумкин. Токнинг барча яшил органларини шикастлайди. Узум доналари ёрилиб кетади, новдалари ривождан тўхтайди, етилмайди ва келгуси йил ҳосил замини яратилмайди.\nКасалликнинг олдини олиш ва ҳимоя чоралари. Мавсумда шўра ҳомток, ғўра ҳомток, чилла чиққандан сўнг новдаларни чеканка қилиб қисқартириш, узум бошларини соялаб турган баргларини олиб ташлаш зарур. Бу тадбирлар билан бир қаторда токзорларга тўйилган олтингугурт билан ишлов бериш яхши самара беради. Биринчи маротаба 3-4 чинбарг даврида, 8-10 кундан кейин иккинчи маротаба, ток гуллаб бўлгандан кейин 2 ҳафта ўтгач, учинчи маротаба олтингугурт чанглатилади. Токзорларнинг ёшига ва қалинлигига қараб, 1м2 га 250-300г олтингугурт сепилади. Олтингугурт кукунини чанглатиш имкони бўлмаса, биринчи ишлов муддатида намланувчи олтингугуртни 120-150 г/га ёки Вектра ёки Фоликур 10 л сувга 3г қўлланса ҳам бўлади.\nМильдъюнинг зарарли асорати. Баҳор ва ёз ойлари сурункали ва кўп ёғингарчилик бўлган йиллари 50-60 % ҳосил нобуд бўлиши мумкин, ҳосилнинг сифати ундан ҳам паст бўлади. Узум қайта ишланганда шароб ва шарбатнинг таъми ҳам бузилади. Дамба-дам ёғиб турган ёмғир, юқори намгарчилик (70-90 %) ва ҳароратнинг юқори эмаслиги (17-25 градус) касалликнинг тез ва жадал ривожланишига қулайдир.\nКураш чоралари. Барча тўкилган барглар (уларда касаллик юқуми бор)тупроқни ағдариб чопиш йўли билан йўқотилади. «Ерток» усулидаги токзорларни тик симбағазга кўтариш. Шўра ва ғўра хомтокларни ўз вақтида ва сифатли ўтказиш новдаларни ёйиб тараш ва боғлаш. Тўп ораларида шудринг тутувчи бегона ўтларни йўқотиш. Касаллик ва совуқларга чидамлигини ошириш мақсадида калийли ва фосфорли минерал ўғитлари билан мунтазам равишда озиқлантирилади.\nСамарканд вилоят ўсимликлар карантини\nПахтачи туман аграном инспектори


АҚШ ва Канада вакиллари: “Эрон истамаган ҳолда Теҳрон осмонидаги лайнерни уриб туширди” | Қозоғистон янгиликлари: Сўнгги хабарлар «Kazakh TV» каналида | Kazakh TV\nЭрон ўзи истамаган ҳолда Теҳронда парвоз қилган лайнерни уриб туширган. АҚШ ва Канада вакиллари “Украина Халқаро авиалиниялари”га қарашли Boeing -757 самолёти ҳалокатига оид шундай тахминни билдирган.\nШу жумладан, Канада бош вазири Жастин Трюдо унда самолёт Эроннинг ер-ҳаво ракетаси билан портлатилганини исботловчи разведка маълумотлари борлиги ҳусусида баёнот берди. АҚШ ҳам айнан шундай тахминни илгари суряпти. Дональд Трамп шундай баёнот берди:\nДОНАЛЬД ТРАМП, АҚШ ПРЕЗИДЕНТИ:\n- Менда шундай шубҳа бор, бошқаларда ҳам айнан шундай шубҳа туғилган. Бу жуда улкан фожиа. Бошқа томондагилардан кимдир адашган шекилли. Самолёт етарлича мураккаб минтақада учаётганди. Бировларнинг айтишича, техник носозлик бўлган. Мен буни ўйлаб кўришга ҳам арзимайди, деб ҳисоблайман.\nТрамп аслида қора яшикларни очишни Boeing корпорациясига ёки Францияга бериши керак эди, деб ҳисоблайди. Айни вақтда борт ёзувлари бузилгани эълон қилинган. Теҳронга Украинадан авиация мутахассислари етиб келишди, улар маълумотларни очишлари керак.\nАҚШЕврокомиссияДональд Трампвойнаядерное оружиеЭронЕвропа Иттифоқигенерал СулейманиBoing 737\nҚосим-Жўмарт Тўқаевни Сооронбай Жээнбеков қутлади\nНур-Султон – МДҲ пойтахтлари халқаро ассамблеяси маркази\n«ALTYN OIMAQ» танлови миллий брендларни оммалаштиради\n«Йигирма минг йиллик сирлари: Тадқиқот ва кашфиётлар».\nҚозоғистонда яна 3 одамда коронавирус аниқланди\nҚозоғистонда COVID-19 дан тузалганлар сони 26 га етди\nҚозоғистонда коронавирусга чалинган яна бир хаста вафот этди


23.09.2020\tЖамият Comments Off on Гриппга қарши вакцина қанча муддатдан кейин организмда иммунитет пайдо қилади?\nКоронавирусга қарши кураш штаби аъзоси Барно Абдусаматова гриппга қарши вакцина қанчадан кейин иммунитет пайдо қилиши ва Ўзбекистонда сифатли вакцинани қаердан олиш мумкинлиги борасидаги саволга жавоб берди. Мутахассиснинг сўзларига кўра, мавсумий гриппга қарши вакцина организмда 15 кун ичида микробларга қарши иммунитет ишлаб чиқади ва унинг таъсир кучи 1 йилга етади. Эмлашдан олдин …\n23.09.2020\tЖамият Comments Off on Тўйини Tashkent City’да ўтказган Воҳиджон Исоқовга 4,5 млн сўм жарима ёзилди. «Аввалги жарима» нотўғри бўлиб чиқди\nНикоҳ тўйини 14 сентябрь куни Tashkent City’да ўтказиб, шов-шувлар ва муҳокамаларга сабаб бўлган хонанда Воҳиджон Исоқов 19 сентябрь куни базавий ҳисоблаш миқдори (БҲМ)нинг 20 баравари (19 сентябрь ҳолатига кўра 4,46 миллион сўм) миқдорида жаримага тортилди. Бу ҳақда Тошкент шаҳар Давлат санитария-эпидемиология назорати бошқармаси (ДСЭНБ) «Дарё»га маълум қилди. Аввалроқ 16 сентябрь …\n23.09.2020\tСиёсат Comments Off on 24 сентябрь куни Ўзбекистонда кутилаётган об-ҳаво маълумоти\nГидрометеорология хизмати маркази эртага, 24 сентябрь куни қандай об-ҳаво кутилаётганини маълум қилди. Тошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 9-11 даража илиқ, кундузи 24-26 даража иссиқ бўлади. Қорақалпоғистон Республикаси, Хоразм вилояти. Ҳаво бироз булутли бўлади, баъзи жойларда …\n23.09.2020\tЖаҳон Comments Off on Навальнийга «Шарите»дан жавоб берилди. У касалхонада 32 кун ўтказди\nБерлиндаги «Шарите» клиникаси россиялик мухолифатчи Алексей Навальнийга жавоб берилгани ҳақида хабар қилди. У немис шифохонасида 32 кун ўтказди. Клиника сайтида эълон қилинган пресс-релизда сиёсатчининг аҳволи шифокорлар уни стационар даволанишни тўхтатишга рухсат бериши учун етарли даражада яхшилангани қайд этилган. Бундан ташқари, шифокорлар Навальнийда кейинчалик ҳам заҳарланиш оқибатлари пайдо бўлиши мумкинлигини истисно …


Ёш хоккейчимиз Салоҳиддин Азимов Россия клуби билан шартнома имзолайди + ФОТО / Olamsport.com\n28 июн 07:18\nЁш хоккейчимиз Салоҳиддин Азимов Россия клуби билан шартнома имзолайди + ФОТО\nТеглар : СКАСалоҳиддин Азимов\nЎзбек хоккейининг юлдузи бўлиши кутилаётган ёш вакилимиз Салоҳиддин Азимов Россиянинг “СКА-Юность” жамоаси шарафини ҳимоя қилади.\nҲамюртимизнинг истеъдоди таниқли жамоа вакилларининг қизиқишига сабаб бўлди.\nДаставвал, хоккейчимиз ҳақида гапириб ўтсак. Салоҳиддин Азимов 2009 йил Тошкентда туғилган. Отаси “Бинокор” хоккей клубининг собиқ вакили Алишер Азимов бўлиб, 5 ёшидан унга мураббийлик қилиб келади. Салоҳиддин бир неча кун мобайнида Екатеринбургнинг “СКА-Юность” клуби ўз машғулотларини ўтказадиган “Дацюк арена”да бўлди. Машғулот давомида ҳамюртимиз россиялик таниқли хоккейчи, Олимпиада ва жаҳон чемпиони, 2 карра Стэнли кубоги соҳиби Павел Дацюк билан учрашиб, жаҳон юлдузидан керакли тавсияларни олишга ҳам муваффақ бўлди.\nҲамюртимиз бунгача “Бинокор” ва Қозоғистоннинг “Стрижи” клублари сафида ҳаракат қилган эди. Азимов 2018 йил «Стрижи» сафида мамлакат чемпионилигини қўлга киритган. Салоҳиддин янги мавсумдан Россияда ўз маҳоратини намойиш этади.\nАзимов “СКА-Юность”да 88-рақам остида ҳаракат қилади. Регламентга кўра, жамоа аввал Свердловск вилояти чемпионатида, унда совриндорлар қаторидан жой олган тақдирда Россия чемпионатида иштирок этади. Ўтган мавсум “СКА-Юность”нинг 2008 йилги вакиллари мамлакат чемпионлигини қўлга киритган бўлиб, жамоа бу йил ҳам чемпионликни асосий мақсад қилиб қўйган.\nҲозирда Азимов клуб таркибида тиббий кўрикдан муваффақиятли ўтди ва яқин вақт ичида жамоа билан шартнома имзолайди.\nСалоҳ "Ливерпуль" тарихидаги рекорд маошга эга бўлди 0\nСалоҳ текинга "Ливерпуль"дан кетиши мумкин 0\nСалоҳ: "Сайёрадаги энг яхши футболчиман. Бошқани танлаш керак бўлса, уни ҳам айтаман" 0


Кейинги ҳафталарда янада кўпроқ мамлакатга COVID-19 вакцинаси етиб боради\n24 май 2022, Тошкент вақти: 21:46\nУкраинага 170 минг доза Pfizer-BioNTech вакцинаси юборилади.\nКейинги уч ҳафта давомида Покистон, Эрон, Украина, Грузия ва Германияга COVID-19 вакцинаси партиялари етиб боради.\nПокистон Жаҳон соғлиқни сақлаш ташкилотининг ўртача ва паст даромадли давлатлар учун мўлжалланган COVAX дастури доирасида 17 миллион доза AstraZeneca вакцинасини олади.\nАйни дастур доирасида Украинага 170 минг доза Pfizer-BioNTech вакцинаси юборилади.\nЭрон Россиянинг Sputnik V вакцинасининг биринчи партиясини 4 февралгача олишни кутмоқда.\nФевраль ойининг охиригача Грузияга Pfizer вакцинасининг биринчи партияси етиб боради.\nБу орада Германия ҳукумат Pfizer, Moderna ва AstraZeneca келгуси уч ҳафта давомида мамлакатга камида 5 миллион доза вакцина етказиб беришини маълум қилди.


Бэйл: Ўз мухлисларинг сенга ҳуштакбозлик қилиши нотўғри\n2 май, 2020, 21:27\nУлар аксини қилишлари керак.\n“Реал” вингери Гарет Бэйл мухлисларнинг ҳуштакбозлик қилиши нотўғри эканини айтди.\n“Мухлисларинг сенга бундай муносабатда бўлиши, бу умуман кутилмаган ҳолат. Агар танқидлар ёмон ўйнаётган ёки танаффусгача 2 та гол ўтказиб юборган жамоага нисбатан қилинса, буни тўғри тушунардим. Лекин, ўз футболчисига нисбатан ҳуштакбозлик қилиниши, бу нотўғри.\nЁмон ўйиндан сўнг мухлислар сени қўллаб-қувватлашини хоҳлайсан. Ҳуштакбозлик эса сенинг руҳиятингни янада тушириб юборади. Сен янада ёмонроқ ўйнай бошлайсан ва мухлислар янада қатиқроқ бақиришни бошлайди. Бу орқали улар асосан ўзларига зарар етказишади. Менимча буларнинг бари бефойда”, - дейди уэльслик футболчи.\nБэйл "Реал"да қолиб, набираларини ҳам боқмоқчи


Тонгда қаҳвасиз тетиклашишнинг 7 усули - Daryo\n07:25, 09.04.2020 12467\nЭрта тонг юмшоқ ўриндан туришнинг ўзи эмас, айниқса бир кун аввал кеч ва чарчаб ётган бўлсангиз. Бундай вақтда бир финжон иссиқ қаҳвадан бошқа ҳеч нарса сизга ёрдам бера олмайдигандек туюлади, тўғрими? Нотўғри, негаки кофенинг тетиклаштириш хусусиятининг ўрнини босувчи бошқа фойдали вариантлар ҳам йўқ эмас. Harper’s Bazaar нашри шундай 7 альтернатив билан бўлишади.\nТетиклашишни истаган, лекин кофега боғланиб қолишни хоҳламайдиганлар учун сикорий дамламаси энг мақбул ечим. Таъми кофега ўхшаш ушбу ичимлик унган қараганда фойдалироқ ҳисобланади. У тинчлантириш хусусиятига эга бўлиб, қондаги қанд миқдорини камайтиради. Уни сут билан қўшиб ичиш мумкин.\nФото: «Моя газета»\nКакао таркибида калций, магний, темир моддаси бор бўлиб, уни тетиклаштирувчи сифатида ичиш тавсия қилинади. Эрта тонгдан зарур иш ёки дарсларингиз бўлса диққатни жамлаш учун бир финжон какао истеъмол қилинг.\nИлиқ сувга аралаштирилган лимон сувини тонгда оч қоринга истеъмол қилиш, нафақат кишини тетиклаштиради, балки организмни хусусан ичакларни тозалайди.\nМавзуга доир: Лимоннинг саломатлик ва гўзаллик учун 7 фойдаси\nНонушта қилишга вақти йўқ, эрталабдан иш ёки ўқишга шошадиганларга йўл-йўлакай бўлса ҳам аччиқ шоколад ейиш тавсия қилинади. Унинг таркибида кофедан кам бўлмаган кофеин ва эндорфин бор бўлиб, кун бўйи кўтаринки кайфиятда бўлишингизни таъминлайди.\nФото: «24 канал »\nАгарда оддий чой сизни тетиклаштирмаса, масала дамлаб ичинг. Уни тайёрлаш учун сут, чой ва корица, кардамон ёки имбир, таъбга қараб бадян ёки қора мурч қўшинг. Ушбу ичимлик кўриниши ва хушбўй ҳиди иштаҳангизни очиши аниқ.\nМавзуга доир: Мутахассис танлови: Иммунитетни кўтарувчи, ортиқча вазндан халос этувчи 6 маҳсулот\nКонтраст душ қабул қилинг\nФото: «V курсе»\nТетиклаштириш деганда фақат ейиш ва ичишни тушунадиганлар диққатига: аслида контраст душ қабул қилишдан-да одамни тетик ҳис қилдирадиган табиий жараён йўқ. 30 сония совуқ сув ундан кейин 30 сония иссиқ ва яна 30 сония совуқ душни ёқинг. Ўзингиз ҳам билмай қоласиз қандай қилиб бунча тез тетиклашганингизни. Бундай усул қон айланиши, тери тонусининг яхшиланиши, моддалар алмашинуви, уйқунинг яхшиланиши ва асабийлашишда самарали восита ҳисобланади.\nХонангиз қоронғи, ёруғлик кам бўлса холсиз бўлишингиз табиий. Организмдаги уйқу гармони — мелатонин синтези ёруғлик даражасига боғлиқ бўлади, яъни хона қоронғи бўлса кишини уйқу босади. Шунинг учун эрталаб ўрнингиздан туришингиз билан биринчи бўлиб пардаларни кўтариб, деразани очинг, хонани ёруғлик ва тоза ҳаво билан таъминланг.\n06:21 Бугун 131\n02:05 Бугун 8420\n00:46 Бугун 8910\n23:55, 20.10.2021 6228\n23:38, 19.10.2021 58593\n22:19, 19.10.2021 54631\n18:32, 19.10.2021 51603\n09:23, 20.10.2021 48956


Ўзбекистон врачлар ассоциацияси Тошкент вилояти бўлими - Сил касаллигидан сақланиш йўллари\nСил касаллиги дунёда ижтимоий хавфли касалликлар сафида туради. Мамлакатимизда силга чалинган беморларга бепул ташхис ва стационар хизматлар кўрсатилади. Беморлар ўз вақтида шифокорга мурожаат қилиши, қўрқиб ёки хижолат бўлиб касални яшириб юрмаслиги, силдан тезроқ қутилиш учун шифокор тавсия этган дориларни ўз вақтида қабул қилиш ушбу дарддан тўлиқ халос бўлишига олиб келади. Аммо эътиборсизлик билан бир кун ичилмай қолган дори микроб чидамлилиги ошишига сабаб бўлади. Хўш сил қандай касаллик ва у шунчалик хавфлими?\nЖаҳон оммавий воситаларининг таъкидлашича, силга қарши курашиш оламшумул аҳамиятга эга. Шуни ҳам айтиш керакки, касаллик чегара билмайди.\nВатанимизда сил касаллигига қарши курашиш давлат сиёсати даражасига кўтарилган.\nХозирда Ўзбекистонда аҳоли ўртасида сил билан касалланиш кўрсатгичи камайган, лекин дориларга турғун формалари кўпайган.\nКасаллик кеч аниқланишининг асосий сабаблари, умум-тиббиёт соҳасида ишлаётган шифокорларнинг сил касаллиги клиник кўринишларини яхши билмасликлари ва бу касалликка эътиборсизлиги натижасидир. Бу эса касалликни даволаш самарадорлигининг пасайишига ва ногиронликнинг кўпайишига олиб келмоқда.\nРисола ёшларга сил касаллиги тўғрисида тушунчалар бериш ва сил касаллигидан ҳимоя қилишга кўмаклашади деган умиддамиз.


Биткоинларга уй сотиб олган америкалик кутилмаганда миллион доллар ишлаб олди\n07:45 / 28.01.2017\nКалифорниялик эркак данғиллама уй сотиб олиб, бир миллион доллар ишлаб олди. Бу ҳақда Bitcoin Magazine портали хабар берди.\nЭркак уйга тўрт миллион биткоин виртуал валютаси билан тўловни амалга оширишни мақсадга мувофиқ деб топган. Bitpay платформаси ходими Сонни Сингхнинг айтишича, кўчмас мулк савдоси билан шуғулланувчи компания сервисга келишувни кузатиб бориш илтимоси билан чиққан.\nТўловларни амалга ошириш жараёни бошида биткоин нархи тахминан 750 доллар атрофида бўлган бўлса, келишув якунида минг долларгача кўтарилиб кетган.\nТўлов учун керакли бўлган маблағ миқдори криптовалюта қийматининг кескин ошишидан аввал қайд этилгани боис калифорниялик эркак қўлида “ортиқча” 1,3 миллион доллар пайдо бўлди.\nЭркак бу пулга янги Lamborghini автомобилини харид қилган.\nМаълумот учун, январь ойи бошида биткоин курси 1019,94 долларлик кўрсаткични қайд этган. Криптовалюта курси 1000 долларга сўнгги бор 2013 йилнинг ноябрида кўтарилганди. Биткоиннинг тарихий максимуми эса 2013 йилнинг 29 ноябрь куни қайд этилган – ўшанда унинг курси 1242 долларга тенг бўлган.\nТуркия клуби футболчини биткоинлар эвазига харид қилди\nАмерикалик аёл террорчиларга биткоин юбормоқчи бўлгани учун 110 йилга қамалиши мумкин\nБиткоин курси тарихда биринчи марта 15 минг доллардан ошди\n«Ўлади». Хитой МБ «биткоин васвасаси» бўйича баёнот берди


ЎзХДП фракцияси қандай таклифларини илгари сурди?\n2019 йил 8 октябрь куни парламент қуйи палатасидаги Ўзбекистон Халқ демократик партияси фракциясининг навбатдаги йиғилиши бўлиб ўтди. Унда фракция аъзолари, Молия вазирлиги ва Қишлоқ хўжалиги вазирлиги масъул ходимлари, Ўзбекистон фермер, деҳқон хўжаликлари ва томорқа ер эгалари кенгаши вакиллари, соҳа мутахассислари ҳамда оммавий ахборот воситалари вакиллари қатнашди.\nФракция қонун лойиҳаларига ўз позициясини билдирди\nЖорий йилнинг 27 сентябрь куни “Миллий тикланиш” ДП фракциясининг навбатдаги йиғилишида Қонунчилик палатасининг навбатдаги мажлиси муҳокамасига киритилиши режалаштирилган бир қатор қонун лойиҳалари кўриб чиқилди.\nҚонун лойиҳалари атрофлича муҳокама қилинди\nЖорий йилнинг 5 сентябрь куни Олий Мажлис Қонунчилик палатасида “Миллий тикланиш” ДП фракциясининг навбатдаги йиғилиши бўлиб ўтди. Унда Қонунчилик палатасининг навбатдаги мажлиси муҳокамасига киритилиши режалаштирилган бир қатор қонун лойиҳалари кўриб чиқилди.\n– Қонун лойиҳасида нодавлат таълим хизматларини ташкил этишда тадбиркорлик субъектларининг фаолиятини қўллаб-қувватлаш, давлат-хусусий шериклик асосида ташкил этилаётган таълим муассасаларининг ҳуқуқий мақомини белгилаш, «таълим кампус»ларини ташкил этишда тадбиркорлик субъектларининг таълим соҳасида ўз хизматларини таклиф этишига кенг имкониятлар яратилаётгани алоҳида аҳамиятга эга, – дейди ЎзЛиДеП фракцияси аъзоси Одинахон ЖАМОЛДИНОВА.


OzodMikrofon: Ўзбекка ўзбек тилини мажбурлаб ўргата олмайсиз!\n23 январ 2021, Тошкент вақти: 22:40\nЎзбекистонда танилган хонанда Райҳоннинг ўзбек тилини билмаслиги ва бунинг ортидан шоу-бизнес юлдузларию амалдорларнинг давлат тилига муносабати хусусида Озодлик эшиттиришларига тингловчилардан турли муносабатлар келишда давом этмоқда. OzodMikrofon эшиттиришга боғланган жиззахлик фаол тингловчилардан бири Очил Мирзаев ўз она тилига асли беписанд бўлган ўзбекка ўзбек тилини мажбурлаб ўргата олмайсиз, деган хулосани тилга олди.\nУ собиқ совет иттифоқи даврида Ўзбекистондаги ўзбек миллатига мансуб фуқароларга бўлган муносабат билан бугунги Ўзбекистондаги ўзбекларга аҳолининг алоҳида қатламида шаклланган муносабатни ўзаро қиёслади.\n- Ўзбекчани билмайдиган ўзбеклар анча камайди, катта шаҳарларда қолди, яқинда улар ҳам тугаб битади. Ўзбек тилига ҳурматсизлик қилганларга худди ана шундай муносабат билан жавоб бериш керак, - деди жумладан Очил Мирзаев.\nҚуйида у киши билан суҳбатни тингланг:\nOzodMikrofon: Ўзбекча билмаган хонандага пул беринг, бирпасда ўзбекча гапириб юборади!\nянгиланди Россия бўйлаб Навальний тарафдорларининг намойиши: Юзлаб одам ҳибсга олинди


Фермерлар, фермерлар, бечора фермерлар! – mulkdor.com\nФермерлар, фермерлар, бечора фермерлар!\nApril 5 2019, 04:04 Инсон ҳуқуқлариИқтисодИқтисодиёт хабарлариЎзбекистонХабарлар\nФермерларга раҳмим келади. Нега дейсизми? Буни сабаблари кўп.\nЭнг биринчи сабаб фермерлар бугунги кунда ўз ерининг тўлақонли эгаси эмас. Эртанинг ўзида қандайдир янги қонун, қарор чиқарилиши ортидан фермерларнинг ерлари йириклаштириши ёки кичиклаштирилиши ва буни оқибатида қайсидир фермер ерини бутунлай ёки бир қисмини йўқотиши мумкин. Назаримда ўзини ўзига тегишли ернинг тўлақонли эгаси деб билмаслик, ҳис этмаслик фермерларнинг оёғига тушов солаяпти ва шу учун ҳам улар ўз ихтиёрларидаги ерга меҳр бера олмаяптилар. Тўғрида, ер уларнинг қўлида омонат турган бўлса нега ҳам меҳр берсин?\nМажбурий фермерлик ҳаракати 2005 йилнинг кузидан бошланди ва 2 йил давомида мамлакатдаги барча ерлар фермерларга тақсимлаб берилди. Ўша пайтда ҳокимият ва фермер ўртасида ўзаро тузилган шартнома аксарият жойларда 49 йилга мўлжаллаб тузилди. Ўшанда, эсимда боғдорчиликда ҳатто 1 гектар ери бор одам ҳам фермер бўла олар эди. Орадан 2 йил ўтмасдан “тепадан” фермерларни йириклаштир деган буйруқ келди ва энди янги тартибга кўра боғдорчилик соҳасида фаолият юритадиган фермернинг камида 5 гектар ери бўлиши лозим эди. Ана ўшанда музофотимиздаги кўплаб фермерлар ерини бошқа фермерга топшириб том маънода “синди”. Қўлидаги 49 йилга мўлжалланган шартнома қоғозининг қиймати ҳожатхона қоғозичалик ҳам бўлмади.\nОрадан яна 2-3 йил ўтиб “тепадан” яна йириклаштириш ҳақида буйруқ келди ва энди янги тартибга кўра боғдорчилик қиладиган фермернинг ери камида 15 гектар бўлиши керак эди. Яна кўпчиликни ерини тортиб олиб бошқаларига беришди ва уларнинг қўлидаги 49 йилга мўлжалланган шартнома қоғози ўрни келганда фойдаланиш учун ҳожатхонага қўйилди.\nОрадан яна 3-4 йил ўтиб энди тескари буйруқ келди. Ерларни сал кичрайтиринглар. Яна ер тақсими бошланди, яна янги фермерлар кўпайди. Охир-оқибат ўтган йил кластер дегани пайдо бўлди ва қўлида 49 йил ерга эгалик қилиш шартномаси бор фермерлар энди ерни кластер очган бой акаларга топшираяптилар. Қўлларидаги шартнома қоғози ҳожатхонага қўйилаяпти.\nЭнди, шу йиллар орасида фермерларнинг хўжайинларига қаранг:\nҲокимнинг қишлоқ хўжалиги масалалари бўйича ўринбосари;\nФермерлар уюшмасининг туман бўлими;\nҚишлоқ хўжалиги вазирлигининг туман бўлими мутасаддиси;\nТуман кимёҳимоя (химзашита);\nАгробанк туман бўлими;\nЎзбекпилла туман бўлими\n(Яна кимларнидир унутган бўлсам узр.)\nРўйхатни кўриб “Ўзбекпилла фермерга қанақасига хўжайин бўлади?” дейсизми? Билишимча боғдорчиликда пилла режаси йўқ. Сабаби боғдорчиликни ўзи дарахт билан боғлиқ бўлса, тутни қайерга экади? Шу учун пилла режаси фақат ғаллачилик ва пахтачилик билан шуғулланадиган фермерларга қўйилган. Аммо, эшитаяпмиз, кўраяпмиз жойларда боғдорчиликка ихтисослашган фермерларга ҳам пилла режасини “бўйинча” қип қўйишган. Шу тарафдан олиб қаралганда Ўзбекпилла фермерларга жа хўжайинлик қилмаётган бўлса ҳам, боғдорчиликка ихтисослашган аксарият фермерлар учун пилла режаси ғирт бошоғриқ бўлмоқда.\nМажбурий фермерлик бошланганига 13-14 йил бўлди. Аммо мен билган фермерларнинг биронтасини косаси оқармаяпти. На техника сотиб ололади, на ўз ерига хўжайин. Энди кечаги “Фермерларни Фермерлар Кенгаши мажбурий аъзо қилиш ҳақидаги қарор шундоқ ҳам чалажон бўлиб турган фермерларни жонини олади ва уларга хўжайинлик қиладиган ташкилотни яна кўпайтиради холос.\nАйнан шу мавзуда Олий Мажлис қонунчилик палатаси депутати Расул Кушербаев ўзининг каналида фикр юритиб:\n“Юқоридаги қонун, лойиҳа вақтидаёқ нотўғри эканлиги билинган эди. Бироқ ўтиб кетди, оқибатда биз Фермерлар Кенгашини гибрид ташкилотга айлантириб қўйдик. Савдо саноат палатаси ҳам гибрид қаторида.\nЁ давлат бўлиб давлат эмас, ё нодавлат бўлиб нодавлат ташкилот эмас. Билмадим бу менинг фикрим, бошқача ўйловчилар ҳам кўп” , деб ёзибди.\nБу фикрларда жон бор. Фермерлар мажбурий аъзо бўлган ташкилотлар на давлатники, на нодавлат. Бир муаммо\nюзасидан борса бири “бу “тепа”нинг қарори деб қайтарса, иккинчиси сен аъзо бўлган ташкилот нодавлат ҳисобланади, шу учун биз аралаша олмаймиз” деб жавоб беради. Ўртада эса сарсон фермерлар.\nМанба: Bugunning gapi\nТожикистонлик 12 минг ўқувчи шавкат мирзиёевни ...\nТожикистонлик 12 минг ўқувчи ва талаба Ўзбекистон президенти Шавкат Мирзиёевни Тожикистонга келишини олқишлайди. Ўзбекистон раҳбарининг илк давлат ташрифи 9 мартда бўлиб ...\nМинтақаMarch 5 2018, 04:03\nЎзбекистонда хусусий нотариал идоралар ташкил ...\n2020 йил 1 январдан хусусий нотариал идоралар ташкил этилади. Бу президент томонидан имзоланган «Ўзбекистон Республикасида нотариат тизимини тубдан ислоҳ қилиш ...\nИнсон ...September 10 2019, 09:09


Ўзбекистон COVID-19 га қарши эмлаш дастурига қўшилди – Газета.uz\nLotinchada 25 август 2020, 12:50 Коронавирус Жаҳон\nЎзбекистон Жаҳон соғлиқни сақлаш ташкилотининг COVAX (коронавирусга қарши вакциналаш) халқаро механизмига қўшилди. Бу ҳақда Соғлиқни сақлаш вазирлиги хабар берди.\n24 август куни Женевада бўлиб ўтган брифингда Жаҳон соғлиқни сақлаш ташкилоти бош директори Тедрос Гебрейесуснинг маълум қилишича, коронавирусга қарши вакцина ишлаб чиқиш ва тарқатиш бўйича «COVAX» халқаро механизмига 172 давлат қўшилди. Айни пайтда ЖССТ портфелида коронавирусга қарши 9 та вакцина мавжуд экани айтилмоқда.\nМаълум қилинишича, ташкилот барча вакцина ишлаб чиқарувчилар билан ҳамкорлик қилади.\n«Ушбу механизм барча аъзо мамлакатларнинг лицензияланган ва тасдиқланган вакциналардан тенг фойдаланишни таъминлашга қаратилган», — дейилади хабарда.\nЖССТ бош директори COVAX механизми доирасида вакцина ишлаб чиқилгани ҳар бир давлатнинг маҳаллий вакцина ишлаб чиқарувчиларнинг алоҳида фаолият юритганидан афзалроқ ва бу йўл билан пандемия тезроқ тугашини кутиш мумкинлигини билдириб ўтди.\n«Вакцина миллатчилиги фақат вирусга ёрдам беради. Хавфсиз ва самарали вакцина ишлаб чиқарилиши билан COVAX нинг тақсимлаш механизми орқали паст ва ўрта даромадли мамлакатларнинг барчаси ўз вақтида вакцина билан таъминланади», — дея таъкидлади Тедрос Гебрейесус.


“Ёғочнинг бўшини қурт ейди. Бўш бўлманглар”. Очилбой Раматов Тошкент вилоятида йиғилиш ўтказди — 21asr.uz\n“Ёғочнинг бўшини қурт ейди. Бўш бўлманглар”. Очилбой Раматов Тошкент вилоятида йиғилиш ўтказди\nНурафшон шаҳрида вилоят фаоллари, масалага тааллуқли вазирлик ва идоралар раҳбарлари иштирокида Ўзбекистон Республикаси Бош вазирининг ўринбосари Очилбой Раматов раислигида йиғилиш бўлиб ўтди. Бу ҳақда Тошкент вилояти ҳокимлиги ахборот хизмати хабар берди.\nМазкур йиғилиш давлатимиз раҳбарининг Тошкент вилоятига ташрифи мобайнида берилган топшириқларнинг ижроси муҳокама қилинди, жараённинг бориши бўйича масъулларнинг ҳисоботи тингланди.\n“Вилоятни ижтимоий-иқтисодий ривожлантириш учун ажратилган бир триллион юз миллиард сўмни тийин тийинигача мақсадли сарфлашимиз керак.\nЁғочнинг бўшини қурт ейди. Бўш бўлманглар. Айниқса, давлатнинг ерини, биносини қачондир қоп-қоп ваъда бериб кимдир олган бўлса, ҳозирги вақтда ишлатмасдан келаётган бўлса, уларга қонунчиликда белгиланган тартибда чора кўриш керак. Керак бўлса, қўлидан иш келадиган инвесторлар топамиз. Давлатимизнинг ривожланишига халал беришга ҳеч кимнинг ҳақи йўқ!\nТошкент шаҳрини сув билан таъминлайдиган вилоятнинг ўзида ичимлик суви муаммо бўлса, буни қандай тушуниш мумкин?\nШунинг учун, давлат раҳбари томонидан вилоятга ажратилган маблағ, энг аввало, ичимлик суви муаммосини ҳал қилишга йўналтирилади.\nШунингдек, йўлсозлик, соғлиқни сақлаш, халқ таълими каби соҳалар ҳам республика бюджетидан ажратилган маблағни йўналтиришда устуворлик касб этади.\nБу ишларни бекаму кўст амалга ошириш учун вилоят раҳбарлари атрофига халқ, вилоят фаоллари бирлашиши керак”, деди Бош вазир ўринбосари ўз сўзида.\nШунингдек, маблағларни сарфланиши, амалга оширилаётган ишлар ҳақида халқни хабардор қилиб бориш, жараённинг устидан кучли жамоатчилик назоратини ўрнатиш мақсадида, ОАВ билан фаол ҳамкорлик қилиш тавсия этилди.\nСурхондарёда биринчи чоракда бюджетга 479 миллиард сўм маблағ туширилиб, режа ортиғи билан бажарилди. Бироқ камчиликлар ҳам бор!\nБожхоначилар аэропортда қимматбаҳо тақинчоқларни олиб киришга уринган шахсни тўхтатишди


Коронавируснинг янги симптоми маълум қилинди - XABAR.INFO\nЮрак урушининг тезлашиши коронавирусга чалинганлик аломати бўлиши мумкин. Бу ҳақда COVID Symptom Study маълумотига асосланиб «РИА Новости» хабар бермоқда.\nҚайд этилишича, тадқиқот доирасида мобил илова ёрдамида дунёдаги тўрт миллиондан ортиқ иштирокчиларнинг маълумотлари таҳлил қилинди. Натижалар COVID-19 юрак уришининг тартибсиз ёки тез (бир дақиқада 100 мартадан ортиқ) уришига олиб келиши мумкинлигини кўрсатган.\nМаълум қилинишича, пулсни ўлчашда хатоликка йўл қўймаслик учун тинч ҳолатда бўлиш керак. Ундан олдин имкон қадар беш дақиқа ҳордиқ чиқариш, яъни асабийлашиш ва жисмоний фаолиятнинг ортиқча омилларини бартараф этиш тавсия этилади. Юрак уришининг нормал ҳолати тинч турган пайтда дақиқасига 60 тадан 100 гача ҳисобланади.\nШунингдек, мутахассисларнинг таъкидлашича, юрак билан боғлиқ ҳеч қандай патологиялар илгари аниқланмаган, лекин юрак уриши тезлашиши тез-тез такрорланган тақдирдагина хавотир олиш керак.\nНоябрь ойи бошида вирусолог Анатолий Алтштейн коронавируснинг 5 та асосий симптомларини маълум қилганди, булар: иситма, йўтал, томоқ оғриғи, ҳид ва таъм билишни йўқотишдир. Агар ушбу белгилар кузатилмаса, «оёқ бармоқлари рангининг ўзгаришига эътибор бермаса ҳам бўлади», деб айтганди.\nКоронавируснинг янги тури туфайли яна 3 та давлат ёпилди\nОЛДИНГИ СAХИФAXiaomi янги Мi 10i моделларини 300 доллардан арзонроқ нархда тақдим этди\nКЕЙИНГИ СAХИФAСурхондарё: «Тўра Боболов, ‘тупой’ ходимларингиз шарофати билан биз бутун ҳокимият тизимига кириб улгурдик».


Муаззам Иброҳимова: Миллатни ечинтираётган иллатлар! | ЎТЮРАКЛАР КЛУБИ\nЎшанда етти ёшли қиз эдим. Бўлаётган воқеаларни унчалик тушунмасамда, қариндош, қадрдонларнинг юзида акс этган гам ва селдек оққан кўз ёшлардан шуни англадимки суд ховлисидаги ўрик шохига илинган беланчакда ётган Баҳодирнинг дадаси «айбдор» эди…\nТарихни титкилаб, вақтингизни олиш ниятим йўқ, лекин кеча ижтимоий тармоқларда тарқалган видеога кўзим тушиб яна ярам янгиланди. Агар бу мавзуда ёзмасам бежаноза, бекафан кўмилиб кетган милиция сержантининг хотирасига нисбатан хақорат бўлар эди.\nАёлни ечинтириб, хақорат қилган, икки дунёси куйиб кетган махлуқ қайси тешикдан чиққанини билмайману, уни халқ орасига олиб чиқиб осиш керак бўлса хозироқ имзо чекишга тайёрман.\nУндай хайвонлар яшашга, бу дунёда нафас олишга нолойиқ!\nИфлос, малъуннинг иш фаолиятидан атиги ярим соатигагина гувоҳ бўлиб, қанчалик нафратланяпмиз.\nУнинг бу кунгача қилган разилликлари қанча экан?\nУнинг тепасида турган бошлиқлари ва бадхулқ ходимларга халқнинг пулидан маош тўлаётган тизимнинг катта-кичик амалдорлари ҳам фаришта эмасдир?!\nТергов изоляторлари, қамоқхоналардан омон чиққан жабрдийдалар айтиб берган » страшилка»ларнинг хақиқатлиги бу видеосиз ҳам ўз исботини топган. Боласини мелиса, снбга чақирса инфаркт, инсультга чалинган, жигарпораси машъум даргохга етмай омонатини топширган ота-оналар қанча?!\nҚачонгача мазах, масхара бўлиб, хуқуқларимиз топталиб яшаймиз?\nАдолат, хақиқат ва миллат шаънини ҳимоя қилиши керак бўлган мард ўглонларимиз эса миллат ғурурини булғашяпти?\nКеча видеода башараси кўринмаган хайвонни хизмат жойида адекват холатда бўлганига ишонмайман. У руҳий касал ёки бирор нарса тортиб олгани аниқ! Шундай бўлмаса авратини ёпишга уриниб ялинаётган, калта иштонинига қўл чўзиб, жавдираган ожизанинг ўрнида хотини, қизи ёки дунёга келтирган онасини тасаввур қилиб, манфур ишга асло қўл урмасди.\nХалику ўғриликда гумон қилинибди, давлат хавфсизлигига таҳдид қилган инсонни ҳам бу шаклда хўрлаб, шаънини топташга ҳеч кимнинг хаққи йўқ!\nВидео тарқагач бечора хотинга маломат тошини отиб, » ўлса ҳам ечинмаслиги керак эди» деяётган ҳамюртларим ҳам топилди.\nТўгри, биз ожизаларнинг шаъни ҳамма нарсадан устун!\nАжал соя солганида ҳам номусимизни асрашимиз шарт!\nМен у аёлни танимайман. Нима сабабдан ўғриликка қўл ургани ҳам номаълум. Аммо шуниси аниқки, у кўча аёли, ёки пихини ёрворган қонунбузар эмас!\nБети қотиб кетган рецидевистлар ялинтирмайди. Шарт-шарт ечиниб, тезроқ қутулиш илинжида халиги ифлоснинг нафсини қондириши, ёки шердай ташланиб буйруқ бераётганни ўзини ечинтириб ташлаши мумкин!\nВидеодаги ҳамжинсим эса хом!\nУ қаршисида турган одамсифат бир балонинг кейинги хатти-харакати қандай бўлишидан қўрқиб, балки уйида қолган болаларини ўйлаб буйруққа қарши исён эта олмагани аёнку!\nПалағда овозигина эшитилган исқиртни тарбиялаётган жамиятда яшаётганимдан нафратланиб кетяпман.\nБу ифлосликлар қачонгача давом этади?\nКечагина тўрт яшар гўдакка тажовуз қилган педофил ҳақида ўқиб, дилим ларзага келган эди.\nКейин, Туркиянинг қайсидир шахарчасида ўз жиянининг номусига тегиб, ўлдириб юборган тоға отлиқ харомининг қилмиши…\nОртидан бу видео!\nҚиёматни яқинлаштираётган воқеалар илдизи, уларнинг сабаблари қаерда?\nБалоғатга етган, етилган аёлларгина эмас, оғзидан сут таъми кетмаган қизчаларни ҳам ечинтириб, зўрлаб, хўрлаётган Худобехабарлар қаердан пайдо бўляпти?\nКелинг, уларни тахлил қилишга уриниб кўрайлик.\n1. Болалигимизда маҳалла эркаклари ўтирган чойхона олдидан ўтишга қўрқардик. Гарчи бошимизда дурра, тўпигимизга тушиб турадиган лозимча кийсак ҳам қишлоқ ҚОНУНини буза олмас эдик. Агар шундай қилсак ошна-оғайнисининг даврасида мулзам бўлиб қолган дадам бизни койиб берарди. Чунки, ширакайф жўрасининг «Қизинг катта бўлиб қолибди, ўн йиллардан сўнг қуда бўлар эканмизда?» деган гапи ҳам мақтов эмас, хақоратдай эшитиларди.\nУйга бегона эркаклар мехмон бўлиб келсачи? Кетгунча кўзга кўринмай, овозимизни ҳам чиқармасдик.\nХозирчи? Қизларини бозорга соладиган оталарни кинода, клипларда тарғиб қиляпмиз. Замонавий кийимларида кўкраги, сони тирсиллаб турган балоғатга етган қиз отасининг ўртоғи олдига бемалол кириб келади. Кўзини лўқ қилиб, » шу қизингни ўзим келин қиламан» деса, оғзи қулоғигача чўзилиб, «одобли» қизининг тарбиясидан мамнун иршайиб ўтирган ота бўлмишлар-замонамиз қаҳрамонлари!\nУларни экрандаги қиёфасини эса эл суйган халқ артистлари яратяпди!\n2. Мактабда ўғил- қизлар аралаш ўйнамасдик. Қизларнинг ўз ўйинлари, йигитларнинг ўз машғулотлари бўларди. Хеч эсимдан чиқмайди. Ҳамманинг олдида чотини кўтариб ланка тепган «ўгилбола» қизимизни ўнинчи синфда ўқиётган акаси ёмон урган.\nХозирчи? Калласи-калласига тегиб, нафаси аралаш бўлиб кетаётган ёшларнинг биттагина машғулоти бор. Телефон! Ҳаётимизнинг ажралмас бўлагига айланган гаджетлар ичидаги шайтон миллат келажагига рахна соляпти.\n3. Ҳикояларимнинг бирида маҳалламизнинг тарбиячиси бўлган Тожинисо хола ҳақида ёзганман.\nУ қишлоғимизнинг орияти эди. «Дилбузорингни ўчириб, болангга қара! Қиз бола ҳам тол шохидан от минадими? Ана, Самиғ кал кўзини лўқ қилиб, қизингни ортидан лўкиллаб қолди… «.\nҲамма нарсага бурнини тиқаверадиган кампирни кўпчилик ёмон кўрсада, ҳамма ундан қўрқар ва дилбузорини ўчириб, болалар тарбиясига шошарди. Хозирчи?\nМаҳалланинг ор-номуси бўлган улуғ оналаримиз қатта? Пардоз-адозини қойиллатиб гап, йиғинларда!\nЧойхоналардаги сўриларгача банд қилиб олган баъзи хожи оналар узундан-узоқ дуо қилишни ҳам қойиллатишади.\nШундай кайвониларни ҳам ҳам учратганманки, маҳалла келинлари эмас, ўзиникига ҳам тиши ўтмайди. Гапдан ортган вақтларини саждага сарфлашгани билан жамиятга бир тийинлик фойдаси бормикан?\nТожиниса хола каби тарбиячилардан мосуво улғаяётган болаларининг эртаси нима бўлади?\nАхийри миллат кўрки бўлмиш ибо, ҳаё ва орият либосларисиз ҳаммамиз яланғоч бўлиб қолмаймизми?!\nКаттақўрғонлик уятсиз, фосиқ ҳам Марсдан тушмаган. У шу жамиятда катта бўлган, бефарқликнинг биттагина хосили холос!\nЭнди кўзингизни каттароқ очиб, беномуслик йўқ бўлган бирорта жабхани кўрсатиб беринг!\nЯрим яланғоч дикиллаётган қўштирноқ ичидаги «артистлар», бошловчилар ва бошқадан ўрнак олаётган ўқитувчи, шифокор, инженер ва хоказоларнинг ҳам очилмаган жойи қолмади.\nМен паранжи тарафдори эмасман, аммо азалдан дини-диёнати мустахкам бўлган Марғилондан ҳам фаришта қочганидан сўнг нима дейишни ҳам билмай қолдим.\nМеҳрибонлик уйида бўлган разолат ижтимоий тармоқларни ларзага келтирилди. Эл таниган машхур одамлар, амалдорлар нафсига қул бўлиб вояга етмаган қизларнинг баданини тўсаб қолишган. Ақлга сигмайдиган ишлар бўлган, бироқ айбдорлар жазосини олдими? Аччиқ ичакдек чўзилаётган тергов шафофми?\nНега эрталабдан кечгача бемантиқ кўрсатувларга тўла оинаи жахон миқ этмай, томошабин бўлиб турибди?\nНега мустақил журналистлар ва нодавлат сайтлардан ташқари бирорта расмий нашр, ТВ воқеаларга ойдинлик киритмаяпти? »\nЖиноятлар бўлган, аммо ижтимоий тармоқларда роса кўпиртиришган» дея кичик маълумотча билан кифояланган Ҳуқуқ тартибот органлари ўзлари айтаётган ёлғонга ишонишармикан?\nМаълумотлар кўпиртирилган бўлса, хақиқатни шубҳа қолдирмайдиган тарзда исботлаб, ёритишмайди?\nВилоят ҳокимигача жазоланиши керак бўлган холатда кичкина айбдорлар жазоланиб, каттароқларининг юзига енгил тарсаки туширилди.\nАйбдорларнинг энг катталари эса ялло қилиб юришибди…\nНаманганлик бир онадан хат олдим. Ўн саккизга кирмаган қизи Чилонзорлик қўшмачининг қўлида экан. Отаси ўлган. Касалманд онасининг дорисига пул топмоқчи бўлган қизни асира қилган хотиннинг уйини суриштириб бордим. У оддий қўшмачи эмас, Кореяга қиз сотадиган фирманинг ёрдамчиси экан.\nАйтишича квартирасига йиғилган ўн нафар қизларни ҳеч ким мажбурламаган. Улар ўз хохиши билан карис эрга тегишга рози бўлган.\nЛекин қизларнинг ўзлари билан суҳбатлашиб шунга амин бўлдимки, ҳеч бири Ўзбекистондаги бахтидан қочиб чет элга қочаётгани йўқ!\nЎша Наманганлик қиз ўз бошидан ўтганларни ҳикоя қилиб берди.\nАйтишича, Наманган шахрининг «Гулшан» деган жойида бутун бир домни ишғол қилган ишбилармонлар қизларни Тошкентдаги Корейс фирмаларига етказиб, пул ишлашади.\nБундай «Гулшанлар» республикамизнинг турли вилоятларида бор.\nБу тижоратдан ҳамма хабардор, ҳамма билади, лекин биров ғинг демайди. Чунки » Тил ўргатиш» курслари номи билан ниқобланиб, қиз сотаётган фирмаларнинг иши қонунийлаштирилган.\nФирмага тўланаётган «қалин»нинг суммаси қиз-жувонлиги, чиройи ва маълумотига қараб 30.000-100.000 долларгача боради. Бундан атиги 1000 долларигина қиз боққанларнинг қўлига тегади. Сўмда ўн миллионга етмай, қарз-қурзга кетадиган маблағ қизини ўзбек хонадонига узата олмай, карисга берган қўли калта одамлар учун катта пул!\nТўғри, кўрпага қараб оёқ узатиш, ўзлари каби камсуқум оила билан ҳам қуда бўлиш мумкин! Хўш, нега шундай қилмаяпмиз?\nМингта чиғириқдан ўтказилиб, энг соғломлари чертиб-чертиб танлаб олинаётган қизларимизни нега ўзимиз келин қилмаймиз?\nЧунки биз итеяр карисчалик эмасмиз! Улар соглом, бўйи баланд, кўркам фарзанд илинжида бошқа миллатларнинг бақувват, бўйли-пўстли, соғлом қизларига уйланиб, қон янгилашяпти.\nБизчи? Эшигини умид билан тақиллатган хонадон қизи нафақат соғлом, чиройли, муаммолардан холи бўлиши керак. Яъни хонадон қуда-андачилик қилишга қодир бўлсин, куёв вояга еткан хонадон талаб қиладиган критейрийларга мос тушсин, иложи бўлса уч- тўрт поғона баландроқ, бойроқ бўлса янаям яхши.\nАллох учун, » Қизингизнинг ўзигина керак» дегувчилар ўта кам. Орзу-хавасли ота-онасидан қолишмайдиган «тарбияли» куёвтўраларнинг дунёқараши болалигидан шаклланиб бўлган.\nМайли, орзу хавасманд омилар ўз йўлига. Ижтимоий хаётимизга таъсир кўрсата оладиган идоралар, вазирликлар, номи улуғ, супраси қуруқ ташкилотлар қаерга қарашяпти?!\nНега биз бировларнинг қучоғини гуллатаётган » Гулшан» лар, камбағал бўлсада соғлом қизларимизни сотаётган фирмаларнинг фаолиятига чек қўя олмаяпмиз?\nВодийдаги тўй кортежини тўхтатган жаноб Қуронбоевнинг кучи Сеул-Тошкент авиарейсларидаги куёвлар оқимини тўхтатишга ҳам етса икки қўлимни юқорига кўтариб тан берар эдим.\nЯна бир хақли савол: » Дини номаълум карисга тегаётган қизларнинг тақдири нега Диний идорани қизиқтирмаяпти? Харом хўракка мажбурлатилаётган муслималар туғилганида азон эшитган покиза хилқатлар эмасмиди?\nМахсус поликлиникада йигирмадан ортиқ мутахассис кўригидан ўтиб «хонбок» кияётган келинлар Алпомиш эмас, Жумонгларни туғсаю, Соғлиқни сақлаш вазирлиги мум тишлаб ўтираверса!\nХалқ таълими, Олий таълим вазирлигичи? Олти-етти ой ичида карисчада булбулдай сайраётган қизлар бошқа хориж тилларини ҳам ўрганиб, ўзимизда таржимон ёки педагог бўлиб ишлашса минглаб талабалар улардан таълим олишса зўр бўлардику!\nХотин-қизлар қўмитаси, Маҳалла, Нуроний жамғармалари, Ҳокимият ва бошқалар хақида гапирмай қўя қолай. Агар уларнинг кўзлари очиқ бўлганида Намангандан хат ёзган она менга эмас, уларга мурожаат қилган ва жигарпорасининг тақдири «қочсанг, касалванд онанг 50 000 доллар тўлайди» деган қўшмачининг қўлида қолмаган бўларди!\nБизда аёлларни тахқирлаш очиқча!\nФақатгина рўмолга ёпишишмайди!\nНуфузи улуғ, ҳар жихатдан ибрат бўлиши керак бўлган ташкилотларнинг ўзи ожизаларни хорлайди.\n«Уюшмаганлар» ибораси билан тамғаланган ёшлар орасида қиз-жувонлар йўқми?\nХатто » Комсомол» ҳам айирмачилик қилмаган эди.\nДоим қовун туширадиган Ёшлар иттифоқи эса бунинг уддасидан чиқди. Натижада иккита катта оқим пайдо бўлди.\nБир қишлоққа бориб йигирматта қўй боқиб юрган қизга кўзим тушди. Ота вафот этган, оилада ўғил бола йўқлиги учун рўзғор унинг гарданида экан.\nУ тоғаси совга қилган иккита қўйни йигирматта қилиб, яна кўпайтирмоқчи экан.\nЯхшироқ танишиш учун суҳбатга тортсам қўлимга газета тутқазди. Унда бир давра акс этган эди.\nАллақандай байрамда иштирок этиб турган одамлар орасида суҳбатдошимни дарров танидим.\nСурат остида эса «фалон қишлоқнинг уюшмаган ёшлари Навруз сайлида» деган ёзув турарди.\nСурат тепасидаги мақолада эса «уюшмаган» деган хақорат (иккита қўйни йигирматта қилиб, оиладаги олти жонни уюштириб юрган қиз учун бу хақорат) нақд йигирма марта такрорланган эди!\nШу ўринда давлатимиз рахбарига ҳам эътирозим бор.\nПрезидентнинг ўзи маърузаларида «уюшмаганлар» деган иброрани ишлатиб нотўғри қиляпти. Чунки, бу мен таниган ва танимаган Ёшлар иттифоқи сафида бўлмаган меҳнаткаш ука-сингилларим, ўғил-қизларим учун хақоратдир!\nПрезидент шундай деб тургач бошқа идоралар бадтар қилмайдими?\nЯқинда Ёзувчилар уюшмасида бўлган бир йиғинда чет эллик олима қизга сўз берилмади.\n«Айби фақат регламентга киритилмаганидамикан?» десам, Уюшманинг уюшиб олган раҳбарияти бундан аввалроқ Туркиядан ташриф буюрган профессорга ҳам сўз беришмаган, у билан учрашув уюштиришдан бош тортишган экан.\nЎша профессор Абдулла Қодирий асарларидан тортиб, Тоғай Мурод асарларигача таржима қилиб, ўзбек адабиётининг Туркиядаги жонкуяр тарғиботчисидир.\nАдиблар боғидаги иморатни отасининг пулига қурган ва микрофонни уйидан олиб келган раис ўринбосари икки ожизани (мен бирга эдим) ҳамманинг кўз ўнгида ярим соат тик тургизиб, куттириб қўйди ва барибир сўз бермади. Сўнг бир оғиз ҳам кечирим сўрамай, ғойиб бўлди.\nТоғай Муроднинг «Отамдан қолган далалари» бўйича илмий иш қилаётган ва соф ўзбек тилида гапирадиган ёш олима атиги ёзувчини дунёга келтирган халққа таъзим қилмоқчи эди холос!\nМиллатнинг катталари ва маърифатпарвар зиёлилари аёлларни хақорат қилгач, мелисасидан нима кутиш керак?!\nМенга қолса, унигина эмас, у нафас олаётган жамиятни ҳам тит-питини чиқариб текшириб, барча айбдорларни топиб жазолаган бўлардим.\nАгар шундай бўлса, қўрқоқлигим туфайли миллат шаънини булғаётган иллатларга қарши тура олмаётган энг катта айбдор – ўзимни пешонамдан отсам адолатли бўлар эди!\n…Ўттиз олти йил аввал қамалиб, йўқ бўлиб кетган милиция сержанти – Одинаев Носиржон амаким эди.\nУ собиқ СССР даврида » Чумакова» (халқ тилида » Чуракова» дейиларди) деб аталувчи кўчада мунтазам бўлиб турган маиший бузуқ йиғинларни тўхтатмоқчи бўлган.\nЧунки у ўша худуд милиция нозири – тинчлик, осойишталик, ахлоқ посбони эди.\nЎша тунда ҳам хизмат вазифасини бажариб, шаҳар ижроия қўмитаси раис ўринбосари, прокуратура, олийгоҳ профессори, мактаб директорлари ҳам аралашиб қолган тўдани тартибга чақирмоқчи бўлган…\nСудда ўзларини оқлаб, ёлғон гувоҳлик берган «жабрдийда»ларнинг тўрттаси (бири мактаб директори, бошқаси магазинчи, боғча мудираси, олийгох ўқитувчиси) беҳаё аёллар бўлишган.\nУлардан бири йиллар ўтиб, оғир хасталикка чалингач, ўша машъум тунда содир бўлган воқеаларни гапириб гуноҳларини енгиллатмоқчи бўлди.\nАйтишича, даврадагиларни қутуришига атиги биттагина сабаб етарли бўлган.\nСуд хукми билан йўқ қилиб юборилган «жиноятчи» даврада мазахўрак бўлаётган аёлларни яланғоч кўришни хохламаган ва уларнинг устига чойшаб ташлаган!\nҚаранг, замонни қанчалик ўзгарганини. Кечагина ор-номусни ҳимоя қиламан деб қамалиб, йўқ бўлиб кетган осойишталик посбонининг ҳамкасби, бугун аёлни ечинтириб, миллат шаънини булғади?!\nДемак, қадриятларимизни, номусу-оримизни тиклаш даври келди!\nҚачонгача бир ховуч «касаллар»га эрмак бўлади бу халқ?!\nВидеодаги аёл мен бўлишим ҳам мумкин эдику!\n«Оилангиз, болаларингиз, номусингизни ўйланг» деган гапни писта чақиб айтадиган фосиқларга эрк бериб бўладими?!\nЎшандай ифлослар билан бирга, бир сафда ишлаётган гунохкорлар (узр, бегунохлар дея олмайман) эса кўзингизни каттароқ очиб, сафингизни тезроқ тозаланг!\nЗеро, бир куни худди шу хонада сизнинг онангиз, аёлингиз, қизингизни ҳам ечинтиришлари муқаррардир!\nPowered by WordPress | Theme Designed by: linker dsi xl | Thanks to 3ds xl nintendo, website r4 3ds and website r4 3ds


ЎФА вакиллари Чехия терма жамоалари билан ўртоқлик ўйини ўтказиш бўйича келишиб олишди\n18 февраль, 2019, 19:56\nТеглар:ЎФА | Чехия\nЎФА мутасаддилари Чехия футбол федерациясида бўлишди\nХабарингиз бор, Ўзбекистон футбол ассоциацияси томонидан Европанинг футболи ривожланган мамлакатлар футбол федерациялари билан яқин алоқалар ўрнатиб, ўзбек футболи ривожи йўлида уларнинг бой тажрибасидан унумли фойдаланиш мақсадида бир қатор чора-тадбирларни амалга ошириб келишмоқда.\nЖумладан, ЎФА 1-вице-президенти Умид Аҳмаджоновнинг маслаҳатчиси Санъат Шарипов, Терма жамоалар департаменти директори Шарофиддин Ҳожиниёзов Греция ва Германия футбол федерациялари вакиллари билан учрашиб, ҳамкорлик бўйича келишувга эришишгани ҳақида аввал хабар бериб ўтгандик.\nБугун ЎФА мутасаддилари Чехия футбол федерациясида бўлишди. У ерда Чехия футбол федерацияси минтақавий академиялар билан ишлаш бўлими бошлиғи, Чехия футболининг ўтмишдаги юлдузи, терма жамоанинг собиқ футболчиси Карел Поборский ва Мураббийлар таълими департаменти директори Лукаш Ружичка билан учрашишди.\nКарел Поборскийни футбол мухлислари "Бенфика", "Лацио", "Манчестер Юнайтед" каби жамоалардаги фаолияти орқали яхши танишади. У Чехия терма жамоаси таркибида 118та ўйинда майдонга тушиб, 8та гол киритишга ҳам муваффақ бўлган. 1996 йил Европа чемпионатида вице-чемпионликка эришган.\nУчрашув давомида Чехияда йўлга қўйилган болалар футболи тизими, академиялар иш тартиби муҳокама қилинди ва бу тажрибани Ўзбекистонда қўллаш масалалари гаплашиб олинди. Шунингдек, келгусида икки мамлакатнинг U-15, U-17 терма жамоалари ўртасида ўртоқлик ўйинлари ўтказиш бўйича ҳам келишувга эришилди. Бундан ташқари, Лукаш Ружичка Тошкентга ташриф буюриб, мамлакатимиздаги болалар ва ўсмирлар футбол академиялари мураббийлари малакасини ошириш бўйича турли семинарлар ва ўқув курслари ўтказишга ваъда берди.\nКеласи йилнинг май ойида Чехияда ёшлар терма жамоалари иштирокида Халқаро мусобақа бўлиб ўтади. Чехия футбол федерацияси томонидан Ўзбекистон ёшлар терма жамоаси ҳам мазкур мусобақага таклиф этилди.\nУчрашув якунида Чехия футбол федерацияси вакилларига эсдалик совғалари берилди.\nMatnni ko'rib bo'lmayapti\nХайрулла Ҳамидов: “Пахтакор”нинг Осиё грандларига қарши баҳсда охиригача ўйнаб бера олмаётганига бош сабаб – миллий чемпионатда рақобатнинг йўқлиги! Бунда Суперлигага кўпроқ айбни қўйган бўлардим


527 Ўқиш режими + -\nХолид синглиси Фотима билан отасини кутишар эди. Меҳмонлар кетгач, ота уларнинг олдига кулиб кирган ҳолда: «Ассаламу алайкум ва раҳматуллоҳ» (сизларга тинчлик ва Аллоҳнинг раҳмати бўлсин) деди.\nХолид ва Фотима: «Ва алайкум ассалааму ва раҳматуллоҳи ва барокатуҳу (сизга тинчлик ва Аллоҳнинг раҳмати ва баракоти бўлсин), эй отажон», дедилар.\nСўнгра оталари ака-сингил шу куни Қуръони Каримдан ёд олганларини улар билан бирга такрорлаб чиқди. Шундан сўнг ота: «Эй Холид, Аллоҳнинг гўзал исмларидан ўрганганларингни ёдлаб олдингми? », деди. Холид: «Ҳа, отажон, Аллоҳга ҳамд бўлсин, Роббимнинг исмларидан яна ўрганмоқчиман». Ота: «Аллоҳнинг гўзал исмларидан яна Салом (нуқсонлардан саломат, тинчлик ато этувчи),\nМўмин (иймон, омонлик берувчи),\nМуҳаймин (ҳар бир нарсани қамраб олувчи),\nАзиз (қудратли, ғолиб Зот, ҳеч нарса у Зотдан ғолиб кела олмайди).\nФотима: «Бу исмлар бунча ҳам гўзал, эй отажон? ». Холид: «Отажон, сиздан Расулуллоҳ соллаллоҳу алайҳи васаллам ҳақларида гапириб беришингизни сўрайман». Ота: «Набийимиз соллаллоҳу алайҳи васалламнинг исмлари Муҳаммад, оталари Абдуллоҳ, боболари Абдулмутталиб бўлиб, у киши Бани Ҳошим уруғиданлар. Оналари Омина бинти Ваҳб. Пайғамбаримиз соллаллоҳу алайҳи васалламни Ҳалимаи Саъдия эмизганлар. Пайғамбаримиз соллаллоҳу алайҳи васаллам араб қабилаларининг насаб жиҳатидан энг шарафлиси бўлган қабиладандирлар. У қабила Қурайшдир. Маккаи Мукаррамада туғилиб, Мадинаи Мунавварага ҳижрат қилганлар». Холид: «Отажон, Ислом беш нарсага асосланганлиги ҳақидаги ҳадисни тушунтириб беришни ваъда қилган эдингиз. Ота: «Ҳа, Холид... Ушбу ҳадиси шарифда Расулуллоҳ соллаллоҳу алайҳи васаллам бизга Ислом динини бешта устунга барпо қилинган бинога ўхшатиб тушунтирмоқдалар. Бу бино ушбу устунларсиз тура олмайди, улар Ислом биносига асос, таянч вазифасини ўтайди». Фотима: «Бу устунлар, асослар нима отажон?" Ота: «Бугун ушбу асосларнинг биринчиси ҳақида суҳбатлашамиз». Биринчи асос: «Аллоҳдан ўзга илоҳ йўқ ва Муҳаммад Аллоҳнинг Расулидир деб гувоҳлик бериш». Суюклиларим, бунинг маъноси, Аллоҳдан ўзга ибодат қилинадиган зот йўқлигига ва Расулуллоҳ соллаллоҳу алайҳи васалламдан ўзга эргашиладиган инсон йўқлигига қалбимиз ва тилимиз ила иймон келтиришимиз, тасдиқлашимиз ва эътироф этишимиздир. Инсон ушбу шаҳодат калимасини тили билан айтиб, қалби билан ишонсагина мусулмон бўлади. Калимаи тавҳид «Аллоҳдан ўзга илоҳ йўқдир» деганидир. Бу ҳақда Жобир ибн Абдуллоҳ розияллоҳу анҳу Расулуллоҳ соллаллоҳу алайҳи васалламдан ривоят қилганлар. «Набий соллаллоҳу алайҳи васаллам: «Кимки чин қалбдан «Аллоҳдан ўзга илоҳ йўқ» деса жаннатга киради», дедилар. (Ибн Ҳиббон ривояти) Жаннат, болаларим, бир уйга ўхшайди. Ҳар бир уйнинг, албатта, эшиги бўлади. Ўша эшикнинг калити бўладики, у калитсиз эшик очилмайди. Бу калит ихлос калимаси «Лаа илаҳа иллаллоҳ» дир.\nМана шу калити бор инсондан бошқа ҳеч ким жаннат эшигини очиб, у ерга кира олмайди. Кимки ихлос билан Аллоҳдан ўзга илоҳ йўқ деса ва шу калимага ҳаётида амал қилса, Аллоҳ уни жаннатга киритади.\nХолид: «Ота, мен хоҳлардимки... » Ота: «Нимани хоҳлайсан, Холид? Бугун эшитганларинг сенга кифоя қилади ўғлим, токи эрта уйқуга ётиб, эрта тонгда тетик бўлиб уйқудан уйғонгин». Холид: «Лекин мен Аллоҳга ва Расулуллоҳ соллаллоҳу алайҳи васалламга муҳаббат қиламан, отажон. Улар ҳақида кўп билишни хоҳлайман». Ота: «Шошилмагин ўғлим... Энди эса тур, уйқуга ёт». Холид: «Хўп бўлади, ота, Расулуллоҳ соллаллоҳу алайҳи васаллам бизга уйқу олдидан бажарадиган ва ўқийдиган бирор нарса ўргатганмилар? » Ота: «Ҳа ўғлим... Набий соллаллоҳу алайҳи васаллам ухлашдан олдин таҳорат қилишни, ўнг томонга ёнбошлаб ётишни ва ушбу дуони ўқишни ўргатганлар: بِسْمِكَ اللهُمَّ أمُوتُ وَأحْيَا «Бисмикаллоҳумма амуту ва аҳйа» Маъноси: (Аллоҳим Сенинг исминг ила вафот топаман ва тириламан). (Имом Бухорий ривояти) Холид: «Бу дуони ухлашимдан олдин ёдлаб оламан». Ота: «Яхши ўғлим».\n00:20 / 25.01.2017 1852\n20:28 / 22.01.2017 2800\n04:02 / 18.06.2017 1278\n01:49 / 27.05.2017 1804


Назорат баҳсида ғалаба!\nБугун жамоамиз Белоруссия олий лигаси вакили "Нафтан" жамоасига қарши назорат ўйини ўтказди.\nМазкур баҳсда жамоамиз бош мураббийи Виктор Кумиков машғулотларда иштирок этаётган барча футболчига имконият берди. Ўйин анча қизиқарли ва шиддатли тарзда ўтди. Ўйин давомида футболчиларимиз рақибдан ҳар томонлама устунликка эришишди. Учрашувда илк голга жамоамизнинг янги вакили Зафар Полвонов муаллифлик қилди. У Камоллиддин Мурзоев томонидан ошириб берилган тўпни бош билан рақиб дарвозасига жойлади. Орадан кўп ўтмай Полвонов Абдуқаҳҳор Ҳожиакбаровга ҳисобни 2:0 кўринишга келтиришига кўмаклашди.\nИккинчи таймда жамоамиз аъзолари кўплаб голли вазиятлардан унумли фойдалана олишмади.\nЎйин давомида ҳар бир футболчининг айни дамдаги тайёргарлик даражаси синовдан ўтказилди.\n"Олмалиқ" - "Нафтан" (Новополоцк) 2:0\nГоллар: Зафар Полвонов, Абдуқаҳҳор Ҳожиакбаров\n"Олмалиқ" таркиби: Хуршид Ходжаев, Раҳматулло Бердимуродов, Шавкат Муллажонов, Владислав Касминин, Ислом Иномов, Шоҳназар Норбеков, Игорь Йелич, Дилшод Жўраев, Абдуқаҳҳор Ҳожиакбаров, Камолиддин Мурзоев, Зафар Полвонов.\nЗахирадан майдонга тушганлар: Акбар Тўраев, Низомиддин Зиёвутдинов, Вусал Магеррамов, Азиз Суюнов, Хуршид Мухторов, Шахбоз Умаров, Лутфулла Тўраев, Фарҳод Мусабеков, Шота Григалашвили, Ғулом-Ҳайдар Ғуломов, Санжар Рихсибоев, Виктор Клишин, Фарҳод Тожиев, Муҳаммад Исаев.


МИЛЛАТ ЖОНКУЯРЛАРИНИ ЁДГА ОЛИБ\nВилоятимизда давлат ва жамоат арбоби Султанбек Қўжановнинг 125 йиллиги муносабати билан “Миллатини улуғлаган арбоб” тадбири бошланди. Сўзоқ туманида бошланган тадбирда туман ҳокими Салихан Пўлатов, ёзувчи, халқаро “Алаш” мукофоти соҳиби Мархабат Байғут, Nur Otan партияси вилоят филиали раисининг биринчи ўринбосари Бейсен Тажибаев, зиёлилар, туман аҳли қатнашди.\nМақсад – давлат ва жамоат арбоби, устоз, олим, публицист С. Қўжановнинг ҳаёт йўлини ибрат қилиб кўрсатиш. Тадбирда Сўзоқ туманида С, Қўжанов номидаги 100 ўринли мактабга тамал тоши, шу ерда ўрнатилган ёдгорлик пойига гулчамбар қўйилди.\n–“Маънавий янгиланиш” дастури доирасида Nur Otan партияси вилоят филиалининг Сўзоқ, Тулкибош туманлари ҳокимликлари билан биргаликда уюштирган тадбири давлат ва жамоат арбоблари – Турар Рисқулов ва Султанбек Қўжановларнинг 125 йиллигига бағишланди. Мазкур автосафарни ўтказишдан асосий мақсад – қўш арбобнинг шахсини кенгроқ ўрганиш ва тарғиб қилиш, ҳамюртларимизнинг маънавиятини юксалтиришдан иборат, – деди тадбирда Б. Тажибаев.\nСултанбек Қўжановнинг ижтимоий-сиёсий фаолияти миллат учун, унинг келажаги учун хизмат қилишдан иборат бўлди. “Миллатини улуғлаган арбоб” тадбири доирасида Nur Otan партияси вилоят филиали ва маданият бошқармаси ҳамкорликда “Ақсумбе – Ақсу-Жабағли” автосафарини уюштирди. Жамоат арбоблари, шоир-ёзувчилар, таниқли олимлардан ташкил топган автосафар аъзолари икки кун давомида қўш арбоб туғилган жойларда учрашувлар ўтказиб, Қўжанов ва Рисқуловларнинг эзгу ишлари ҳақида батафсил гапириб бердилар.\n“Ақсумбе – Ақсу-Жабағли” автосафари Ақсу-Жабағлида давом этиб, Т. Рисқуловнинг 125 йиллигига бағишланган “Миллат тарихидаги буюк шахс” тантанасига уланиб кетди.\n“Жанубий Қозоғистон” мухбири., 2019-10-08, 21:59 272


Ошадими ёки тушадими. Экспертлар 2020 йилда доллардан нима кутиш мумкинлиги ҳақида айтиб беришди Ўзбекистон янгиликлари\nОшадими ёки тушадими. Экспертлар 2020 йилда доллардан нима кутиш мумкинлиги ҳақида айтиб беришди\nЎзбекистон, Тошкент – Batafsil.uz ЯА. Ўзбекистон ўз миллий валютаси - сўмга эга бўлишига қарамай, долларли мамлакатлигича қолмоқда. Гап машина, хонадон ва бошқа қимматбаҳо буюмлар кўпинча Америка валютасига сотиб олинишида ҳам эмас.\nАсосийси шундаки, ўзбекистонликлар сўмга ишонмай, ўз жамғармаларини долларда сақлашни афзал кўришади. Шу сабабли, ватандошларимиз нафақат ўз фаровонлиги, балки дўконлардаги нархларга бевосита таъсир кўрсатадиган долларнинг айирбошлаш курсига жуда катта эътибор беришади.\nBatafsil.uz мухбири жорий йилда Америка валютасидан нималарни кутиш мумкинлигини билиш учун Ўзбекистоннинг таниқли иқтисодчилари билан суҳбатлашиб чиқди.\nСумманинг долларга нисбатан курси 11000-11500 сўм атрофида қолади. Бунинг бир нечта сабаблари мавжуд бўлиб, улардан бири - мамлакат иқтисодиётининг нисбатан барқарор ривожланишидир. Ташқи қарз бошқарилиб келмоқда. Аммо тўсатдан, “де-юре” мавжуд бўлган, лекин амалда тан олинмаган, масалан фойдаланилган табиий газ учун “Лукойл” олдидаги 600 миллион долларга тенг каби қарзлар юзага келмаслиги учун "ташқи" атамасини тўғри таърифлаш ва кўрсаткичларни белгилаб олиш лозим.\nАйирбошлаш курсига таъсир кўрсатадиган иккинчи мезон - ташқи савдонинг ривожланиши ва экспортнинг ўсишидир. Бундан ташқари, ишчи кучи экспортидан олинаётган даромад миқдори сақланиб қолмоқда. Мазкур кўрсаткич тобора ортиб боради.\nТашқи савдо фаол ривожланиб, экспорт ҳам аста секинлик билан бўлсада, илгарилаб бормоқда. Асосий экспорт позициялари бўйича нархларнинг кескин пасайиши учун кучли таҳдидлар мавжуд эмас. Алоҳида позициялар учун нархнинг пасайиши бошқа драйверлар томонидан осонликча қопланмоқда.\nДолларнинг сўмга нисбати шаклланишига таъсир этувчи яна бир омил - бу солиқларнинг талаб даражасида бошкарилмаслигидан иборат.\nИқтисодиёт солиқ ислоҳотлари таъсиридан аста-секин ўнгланмоқда. Бироқ, солиқ бошқарувининг пастлиги ушбу жараённи секинлаштириши мумкин. Шунда кўплаб субъектлар яна сояга кетиб қолишади. Ниҳоят, импортни қисқартириш чоралари кўрилиб, шубҳали валюта операциялари устидан назорат чоралари кучайтирилади.\nФаол ислоҳотлар пайти ва иқтисодиётга оид меъёрий ҳужжатларга киритилаётган ўзгаришлар даврида долларнинг сўмга нисбатан динамикасини фақатгина “агарда.., шунда...” шаклида башорат қилиш мумкин.\n2019 йилни 1 долларга 8336,25 сўм курси билан бошлаб, 9507,56 сўм билан якунладик, яъни долларнинг ўсиши 14 фоизни ташкил этди. Марказий банк маълумотларига кўра, ўтган йили инфляция даражаси 15,2 фоизни ташкил этган. Шундан айирбошлаш курси динамикаси инфляцияга яқин бўлиб, 1,2 фоизга ортдда қолган холос.\nШунингдек, жорий йилда Ҳукумат ва Марказий банк томонидан инфляцияни 2021 йилда 10% ва 2023 йилда 5% гача камайтириш мақсадида инфляцияни фоизли сиёсат асосида бошқаришга ўтиш белгиланган. 2020 йил охирида иқтисодий ривожланишнинг асосий сценарийсига асосан Марказий банк инфляцияни 12-13,5% оралиғида бўлишини башорат қилмоқда.\nИнфляцияни тартибга солиш билан боғлиқ вазифалар аниқ кўрсатилганлигини ҳисобга олсак, мавжуд муаммоларга қарамай республика иқтисодиёти катта имкониятларга эга ва доллар бошқа валюталар сингари кам ҳажмда бўлса ҳам, ўз қийматини пасайтириш тенденциясига эга. Жорий йил учун курснинг тахминий варианти 2019 тенденциясини давом эттиришдан иборат. Шу билан бирга, йил охирига келиб Америка валютасининг курси 105050 сўмдан 10750 сўмгача бўлиши мумкин.\nАммо шуни айтмоқчиманки, биргина инфляция ва миллий валюта масалаларига қараб турмаслик керак. Солиқларни мақбуллаштиришни давом эттириш, банк ставкаларини пасайтириш йўли билан бизнес учун кредитлар ажратиш каби муҳим масалаларга эътибор қаратиш лозим.\nГап инфляциянинг ўзида эмас, инфляция пуллари қаерда ва нима мақсадда ишлатилаётганидадир. Агар улар самарали инвестиция лойиҳалари, иқтисодиётни таркибий ўзгартириш, юқори технологияли ишлаб чиқаришни ривожлантириш, ижтимоий тадбирларни амалга ошириш учун ишлатилаётган бўлса - бу албатта яхши.\nМен илгари ҳам ёзганимдек, инфляция – салбий ҳолатдир, лекин ҳамма вақт ҳам эмас. Ислоҳот давридаги иқтисодиёт учун тахмин қиланадиган ва бошқариладиган инфляция албатта яхшиликни келтиради. Бошқарилмайдиган инфляциясиз ислоҳот қилинаётган иқтисодиётда таркибий ўзгаришларни қилиш анча мушкул.\nКурснинг ўзгаришини аниқ тахмин қилиш жуда мураккаб. Чунки бунга кўплаб омиллар таъсир кўрсатади.\nАйирбошлаш курсини тахмин қилиш мен билган ишлардан энг истиқболсиз ва ношукуридир. Гап шундаки, айирбошлаш курсига кўплаб омиллар таъсир кўрсатиб, улардан аксариятини аниқ башорат қилишнинг имкони йўқ. Айримларини эса умуман башорат қилиб бўлмайди. Шунинг учун аниқ тахминлар эмас, сценарийлар ҳақида сўз юритиш маъқулроқдир.\nСўмнинг айирбошлаш курси валютамизнинг ташқи харид қобилиятини акс эттиради (қанча валюта ва шунга мувофиқ 100 минг сўмга қанча хориж маҳсулотларини сотиб олишимиз мумкин). Аммо ташқи харид қобилияти ички билан чамбарчас боғлиқ (ички бозорда 100 минг сўмга қанча маҳсулотни сотиб олиш мумкин).\nШунинг учун айирбошлаш курсининг асосий омилларидан бири - бу мамлакат ичида нархларнинг сўмда ошиши ҳисобланади. Ушбу икки параметр бир-бири билан яқиндан боғлиқ. Шундай қилиб, расмий маълумотларга кўра, 2019 йилда инфляция 15,2 фоиз, миллий валютанинг долларга нисбатан девальвацияси эса 13,9 фоизни ташкил этган. Шунга мувофиқ, 2020 йилда сўмнинг айирбошлаш курси ички нархлар ошиб боришига мутаносиб равишда ўзгаради, деб тахмин қилиш мумкин.\nМарказий банк 2020 йилда инфляция даражасини 12-13.5 фоизгача пасайтириши мумкин. Агарда:\nа) Марказий банк ички нархларнинг ўсишини тахмин қилинган параметрларга қадар пасайтира олса;\nб) инфляция даражаси айирбошлаш курсидаги ўзгаришларнинг ягона омили бўлганида, 2020 йил охирида ушбу курснинг у ёки бу даражадаги қийматини 1 доллар учун 10600-10800 сўм атрофида бўлишини белгилашимиз мумкин.\nАммо, биринчидан, инфляция 12-13,5% гача тушишига ишониш қийин. Иккинчидан, валюта бозорига чет эл валютасининг келиши ва чиқишига таъсир кўрсатадиган, қолаверса шунга мувофиқ айирбошлаш курсига таъсир қиладиган кўплаб омиллар мавжуд.\nБозорга валютанинг келишига таъсир этувчи асосий омиллар:\n– Марказий банк сиёсати. Масалан, 2019 йил ўрталарига қадар Марказий банк жаҳон бозорида олтинни сотиши орқали долларнинг ўсишига тўсқинлик қилиб, сўмнинг айирбошлаш курсини қўллаб-қувватлади. Аммо йилнинг иккинчи ярмида МБ ушбу сиёсатдан воз кечди ва доллар ошди (сўм тушди). Марказий банк 2020 йилда қандай ҳаракат қилишини айтиш қийин.\n– Асосий савдо ҳамкоримиз ва ишчи кучимиз харидори бўлган мамлакатлар - Хитой, Россия ва Қозоғистоннинг валюта курслари ҳам юқорида кўрсатилган омиллар қаторига киради. Айнан мана шу давлатлардан бизга чет эл валютасининг асосий қисми кириб келади. Хитой юанининг барқарорлиги бўйича ташвиш бўлмасада, Россия рубли ва Қозоғистон тенгеси нефть нархларининг дунёдаги ўзгаришига жуда боғлиқдир. Агар нефть нархи пасайиб кетса, рубль ва тенге долларга нисбатан тушиб кетади Натижада товар ва хизматлар экспортидан тушадиган даромаднинг қисқариши, шунингдек, ушбу мамлакатлардаги меҳнат мигрантларидан ҳам пул ўтказмалари (долларларда) миқдори камайиши аниқ. Шунга мувофиқ, сўмнинг девальвацияси (курснинг пайсаши) муқаррар. Нефть нархларининг ошиши эса тескари оқибатларни келтириб чиқаради.\n– Нефть нархлари каби бизнинг асосий экспорт маҳсулотларимиз ҳисобланган (булар асосан хом ашё ресурслари) олтин, газ, уран, мис, пахта хом-ашёси (пахта, ип, мато)га бўлган жаҳон нархларини олдиндан тахмин қилиш қийин.\nШундай қилиб, агарда нефть, газ, олтин ва бошқа бир қатор хом-ашё товарлар нархи жаҳон бозорида сезиларли даражада ўзгармаса, шунингдек, Марказий банкнинг валюта бозорида олиб борадиган сиёсати олдиндагидек қоладиган бўлса, сўмнинг айирбошлаш курси ички нархларнинг ўсишига мутаносиб равишда ўзгаради, деб тахмин қилиш мумкин. Агарда 2020 йилда инфляция даражаси 2019 йилга нисбатан пасайишига ишонсак (умид қилсак), бу ҳолда сўмнинг бир доллар учун қиймати 11000 сўм даражасидан ошмаслиги керак. Аммо, такрорлаб ўтаманки, бу бошқа омиллар валюта курсига кучли таъсир(ёки бир-бировининг ўрнини босган ҳолатда) қилмаган тақдирдагина юз беради .


Коронавирус: қурбонлар сони 4299 нафарга етди. Вирус Туркияга ҳам кирди | Qalampir.uz\nОлам\t11 Март 09:23 8407\nБугун, 11 март ҳолатига дунё бўйича коронавирус билан касалланганлар сони 119 214 нафарга етди. Шундан 66 621 нафар бемор вирусдан даволаниб, уйига жавоб берилган.\nКоронавирусга чалиниб, ундан ҳалок бўлганлар сони 4299 нафарга етди. Айни вақтда вирус фаол бўлиб турган 48 295 нафар бемор мавжуд. Уларнинг 5747 нафари ёки 12 фоизи оғир аҳволда.\nКоронавирус билан боғлиқ вазият Хитойда ўнглана бошлади. Кунлик беморлар сони ортиши ҳам сезиларли камайган. Аммо Жанубий Корея, Италия ва Эронда вазият жиддий. Италияда барча тадбирлар бекор қилиниб, мактаблар ёпиб қўйилди. Зарурат бўлмаганда одамларнинг мамлакат бўйлаб ҳаракатланиши ҳам чекланди.\nИталияда вирусга чалинганлар сони 10 149 нафарга етиб, уларнинг 631 нафари вафот этган. Эронда 8042 киши вирусга чалинган ва уларнинг 291 нафари ҳалок бўлган. Жанубий Кореяда эса 7755 кишида коронавирус аниқланган ва 61 кишининг ҳаётига зомин бўлган.\nКоронавирус Осиёнинг яна бир аҳоли кўп ва миллионлаб сайёҳлар ташриф буюрувчи давлати – Туркияда ҳам аниқланди. Бу ҳақда Туркия Соғлиқни сақлаш вазири Фаҳреттин Кожа маълум қилди.\nВирус аниқланган одам Туркия фуқароси. У яқинда Европада бўлиб қайтган. У карантинга олинган. Беморнинг аҳволи қониқарли экани маълум қилинди. Бундан ташқари, унинг оила аъзолари ва у билан яқин алоқада бўлганлар ҳам карантинга олинган.\n02 Апрель 13:06 36343\n01 Апрель 18:36 33080\n02 Апрель 16:25 29380\n01 Апрель 09:49 26242


ўқувчи | Сурхон тонги\nМай 8, 2019 Адабиёт 0\nЎзбекистон Республикаси Президентининг “Таълим олган масканингга китоб совға қил!” даъвати бўйича 2019 йил 4 апрелда мактабимиз собиқ ўқувчиси, вилоят “Сурхон Дон” АЖ бошқаруви раиси Шуҳрат Юсупов иштирокида Шўрчи туманидаги 21-умумтаълим мактабида тадбир ўтказилди. Унда ҳозирги кунда нафақада бўлган устозлар Сафарали Бердишукуров, Абдулла Эгамов ва бошқа меҳмонлар қатнашдилар. Тадбирда Шуҳрат Юсупов …\nЯнвар 22, 2019 Жамият 0\nЯнвар 18, 2019 Таълим 0\nМамлакатимизда 15 декабрдан 15 январга қадар “Ватанпарварлик ойлиги” юқори савияда ташкил этилди. Шеробод туманидаги 45-мактабда ҳам ушбу ойлик доирасида ташкил этилган тадбирда “Н” ҳарбий қисм зобитлари иштирок этдилар. Мактаб стадионида зирҳли автомашиналар, танклар, хизмат итлари ва отлари иштирокида намойиш этилган чиқишлар ўқувчиларда катта қизиқиш уйғотди. — Генерал бўлишни орзу қилмаган …


Ҳулофаи рошидинлар даврида закот – Nasihat.uz\nЗакот – Ислом динининг беш асосий рукнидан бири (иймон ва намоздан кейинги учинчиси). Шу билан бирга у Исломнинг ижтимоий рукнлари сирасига киради. Чунки Аллоҳ Таоло Тавба сурасининг 11-оятида шундай марҳамат қилади:\nЯъни, “Агар тавба қилсалар, намозни қоим қилсалар ва закот берсалар, бас улар диндаги биродарларингиздир”. Ушбу оятдан келиб чиқиб, илк Ислом даврида киши закот бериш билан жамият ҳаётига кириб келган. У орқали биродарлик ҳуқуқига, ана шу жамиятга тегишлилик ҳуқуқига ҳақли бўлган.\nЗакот – Аллоҳдан бўлган фарз. Лекин у жамоаларга умумий тарзда фарз қилинмаган. Закотни ана шу жамоалардан Аллоҳ ва Охират кунидан умид қилувчиси адо этади. Охиратга ишончи заиф, қалбида молга бўлган муҳаббати Аллоҳга бўлган муҳаббатдан устун кимсалар уни ташлаб қўядилар, бефарқ муносабатда бўладилар. Шундай бўлсада, Араб халифалигида инсонлар молидан закот олишни давлат ўз зиммасига олган.\nДавлат нега инсонларга фарз қилинган ибодатга масъул бўлиши керак, ахир мол уларники-ку, нима учун закотга ажратилган молларини ўзлари беришмаган? Сабаби Аллоҳ Таоло закот бериладиган тоифаларни зикр эта туриб, улар сафига “садақа ишида ишловчиларга” деб, закот йиғувчиларга ҳам закотдан тайин қилди. Яъни Аллоҳ Таоло махсус шахсларни муайян вазифага – инсонлар молидан закот беришга тайинлади ва уларни “والعاملين عليها” (“унинг ишида ишловчилар”) деб атади.\nРасулуллоҳ соллоллоҳу алайҳи васаллам даврида закот Қуръонда келтирилган кўрсатмаларга амал қилиниб олинган. У зот соллоллоҳу алайҳи васаллам Муоз ибн Жабал розияллоҳу анҳуни Яманга жўнатаётганларида: “Сен уларга Аллоҳ бойларининг молларидан олиниб, камбағалларига қайтадиган садақа фарз қилганини ўргат. Молларининг яхшисини олишдан ҳазир бўл. Мазлумнинг дуосидан қўрқ, чунки унинг ва Аллоҳнинг орасида ҳижоб – парда бўлмайди”, деб айтганлар. Шайхулислом Ҳофиз ибн Ҳижр ҳазратлари: “Бу ҳадис шунга далолат қиладики, имом, яъни бошлиқ – закотни ё ўзи ё ноиби йиғувчи ва уни сарфловчи шахс. Улардан ким буни маън қилса, ундан қаҳр етади”, деганлар.\nҲадиси шарифларда Расулуллоҳ соллоллоҳу алайҳи васалламнинг закот йиғиш, уни ёзиб бориш, сарфлаш ишларига кўмаклашган саҳобаи киромлар зикр этилган:\n– Саҳиҳайнда Абу Ҳурайра розияллоҳу анҳудан қилинган ҳадисда Умар розияллоҳу анҳу;\n– Абу Довуд ривоятида Абу Масъуд розияллоҳу анҳу элчи қилиб юборилганлиги келтирилган;\n– Аҳмад ривоятида Ҳузайфа розияллоҳу анҳу;\n– Убода ибн Сомит розияллоҳу анҳудан ривоят қилинган ҳадисда Бани Мусталақ қабиласига – Валид ибн Уқба юборилгани айтилган;\n– Амр ибн Ос розияллоҳу анҳу – Фазорага;\n– Заҳҳок ибн Суфён Килоний – Бани Килобга;\nБундан ташқари Расулуллоҳ соллоллоҳу алайҳи васаллам араб оролларидан бошқа иқлимларга ҳам элчиларини жўнатганлар:\n– Муҳожир ибн Умайя – Санога;\n– Зиёд ибн Лабид – Ҳазромавтга;\n– Аъло ибн Ҳазрамий – Баҳрайнга;\n– Али розияллоҳу анҳу – Нажронга боришган.\nРасулуллоҳ соллоллоҳу алайҳи васалламнинг закотдаги котиблари – Зубайр ибн Аввом розияллоҳу анҳу эди. Агар у киши йўқ бўлсалар ёки узрли сабаблари бўлса, Жаҳм ибн Султ ва Ҳузайфа ибн Яман розияллоҳу анҳумалар ёзишган.\nКелган мактубларни баъзи саҳобалар таржима қилишган. Бу вазифани Ҳузайфа ибн Яман, Арқам ибн Абуларқам, Холид ибн Саъд розияллоҳу анҳумлар бажарганликлари ривоят қилинади. Табарий ривоятида Расулуллоҳ соллоллоҳу алайҳи васаллам Икрима ибн Абу Жаҳл розияллоҳу анҳуни вафот этган йиллари Ҳавозин қабиласига жўнатиб, уларнинг мактубини таржима қилдирганликлари айтилган.\nНабий соллоллоҳу алайҳи васаллам закот йиғувчиларга молларнинг эгалари билан муомала қилишни, доимо уларга юмшоқ бўлишни, Аллоҳнинг ҳаққида эътиборсизлик қилмасдан уларга енгиллик қилишни ўргатар эдилар.\nЖарир ибн Абдуллоҳдан ривоят қилинади: “Аъробийлардан бўлган кишилар гуруҳи Расулуллоҳ соллоллоҳу алайҳи васаллам олдиларига келиб: “Закот йиғувчилар бизларга келиб зулм қилишяпти,” дейишди. Расулуллоҳ соллоллоҳу алайҳи васаллам уларга: “Закот йиғувчингиздан рози бўлинг”, дедилар”.\nАнас розияллоҳу анҳудан қилинган ривоятда бир киши Расулуллоҳ соллоллоҳу алайҳи васаллам олдиларига келиб: “Агар мен закотни сизнинг элчингизга берсам, Аллоҳ ва Унинг Расулига беришдан халос бўламанми? (Яъни, шу кифоя қиладими?)”, деди. Улар: “Ҳа, Аллоҳ ва Унинг Расулига уни беришдан халос бўласан, сенга ажр бўлади, уни ўзгартирганга эса гуноҳ бўлади”, дедилар.\nБу ҳолат Расулуллоҳ соллоллоҳу алайҳи васаллам даврларида ўзгармай келди. Ҳулофаи рошидинлар даврида ҳам бу анъана давом этди. Имом Байҳақий Абу Бакр ва Умар розияллоҳу анҳумалар закот йиғиш учун одам юборганликларини ривоят қилган. Шофеъий раҳматуллоҳи алайҳ ҳам юқоридаги ҳадисни ривоят қиларканлар, улар ҳеч қайси йили буни кечиктирмаганларини зиёда қилганлар. Абу Бакр розияллоҳу анҳу ўз даврларида “Муҳаммад ўлди, энди закот бермаймиз!” деганларга қарши кураш очганлар.\nУмар розияллоҳу даврига келиб Ислом сарҳадлари анча кенгайган, мусулмонлар ортган. Улар ҳам юқоридаги анъанани давом этганлар ҳамда закот ва ўлжалар йиғиш учун махсус давлат хазинасини – Байтул молни ташкил этганлар. У зот фақатгина Рамода йили (Мадинада қурғоқчилик ва очлик бўлган йил) ҳолат тақозосига кўра закот олишни кечиктирганликлари ривоят қилинган.\nАллоҳ ва Унинг Расули инсонларга закотларини уларга бошлиқ кишига топширишни буюрган. Ибн Умар розияллоҳу анҳума: “Закотларингизни Аллоҳ сизга бошлиқ қилган кишига топширинг, гарчи у хамр ичса ҳам. Ким яхшилик қилса ўзига яхши, ким гуноҳ қилса, ўзига зарар”, деб айтганлар.\nСаҳл ибн Абу Солиҳ отасидан ривоят қилади: “Менинг молим закот нисобига етган эди. Саъд ибн Абу Ваққос, Ибн Умар, Абу Ҳурайра, Абу Саид Ҳудрий розияллоҳу анҳумлардан уларни тақсимлайми ёки султонга берайми, деб сўрадим. Уларнинг барчалари менга султона беришимни буюришди. Мен “Бу султоннинг нима қилаётганини кўряпсизку,” дедим. (У вақтда ҳокимият Умавийларда эди). Уларнинг барчалари: “Ҳа, уни султонга беравер”, дейишди ва ҳеч бирлари ихтилоф қилишмади”.\nШундай қилиб, Аллоҳ Таолонинг бандаларига фарз этиб жорий этган закотни йиғишни Ислом дини қай даражада тартибга солгани ҳақида қисман маълумотга эга бўлдик. Қодир Аллоҳ барчамизни закот берувчи ва шу орқали нажот топувчи бандаларидан бўлишимизни муяссар айласин!\n(Юсуф Қарзовийнинг “Закот фиқҳи” китоби асосида)\nХадичаи Кубро аёл-қизлар ислом билим юрти мударрисаси Кенжабой Гулрух\nЗакот Кенжабой Гулрух рошид Ҳулофа\n← Сақланиш лозим бўлган “ҳазл”лар\nБуюк фақих Алоуддин Абу Бакр ибн Аҳмад ал-Косоний →


Фарғона водийсида пахта терими бошланди - Фарғона.Ру ахборот агентлиги\n06:08 msk, 14 Июль 2020\n28.08.2006 18:15 msk\nЎзбекистоннинг Наманган вилоятида пахта терими бошланди. Фарғона.Ру АА фотоси\nЎзбекистоннинг Наманган вилояти фермер хўжаликлари пахта ҳосилини йиғиб-териб олишга одатдагидан эртароқ киришдилар. 20 август куни Наманган вилоят маъмурияти раҳбари Икром Нажмиддинов пахта далаларига сув қўйишни бас қилиш ҳамда пахта териш кампанияси бошланишига тайёргарлик кўриш юзасидан буйруқ берган. Унга кўра, пахта терими икки ой ичида, 20 октябрдан кеч бўлмаган муддатда муваффақиятли якунланиши керак.\nДавлат ўзбек пахтакорлари олдига ўтган йилги юксак натижаларни такрорлаш вазифасини қўймоқда, ўшанда охирги ўн йилликда биринчи марта рекорд кўрсаткичли ҳосил олинган – 3 миллион 600 минг тонна пахта хом ашёсини муддатидан бир ой аввал йиғиб олишга эришилган эди. Пахтакорларнинг муваффақиятига об-ҳаво шароитининг фавқулодда қулай келганлиги ҳамда жойлардаги мансабдорларнинг маъмурий жонбозликлари сабаб бўлганди.\nИлгари Ўзбекистон қишлоқ хўжалик вазири лавозимида ишлаган Икром Нажмиддинов Наманган вилояти ҳокими лавозимига шахсан президент Ислом Каримовнинг буйруғи билан 2004 йилда тайинланган эди. У хизмат вазифаларига совуққонлик билан қараганлиги учун маҳкамага тортилган Тўлқин Жабборов ўрнига келганди. 2005 йил пахта териш кампаниясида янги ҳоким пахтакорларнинг ҳосилни йиғиб-териб олишдан чалғимасликлари учун тўй ва бошқа оммавий маросимларни ўтказишни маън этган, чойхона ва қаҳвахоналарни ёпган эди. 2005 йил йиғим-терим мавсумига якун ясар экан, Ислом Каримов ўзининг халққа мурожаатида Яратганга ушбу неъмат учун шукроналар айтганди.\nЎтган ҳафта сўнгида Наманган вилоят деҳқонлари пахта теримини бошлаш учун расман рухсат олганлар ва бутун оилалари билан пахта далаларига ошиққанлар. Фермерларнинг эътирофича, ҳақиқатан ҳам жуда омадли келган ўтган йилда айрим хўжаликлар йиғим-терим ишлари бошланганидан кейинги дастлабки 3-4 кун ичидаёқ пахта хом ашёсини тайёрлов пунктларига топшириш бўйича давлат буюртмасини бажаришга муваффақ бўлганлар.\nБу йил ҳам об-ҳаво шароити жуда қулай келди, аммо пахтакорларда аввалги иштиёқ унча сезилмайди. Хом ашёни давлат томонидан белгиланган паст харид баҳосида топширишга мажбур бўлган кўп хўжаликлар ўтган йили фойда ололмаганлар ва янги мавсумда ўғитдан иқтисод қилишга мажбур бўлганлар. Шу билан бирга пахтага вилт шикаст еткизган. Шунга қарамай, пахта очилган далаларда бугунги кунда катта хирмонларни кўриш мумкин.\nФермерлар, агар об-ҳаво яхши келса, вилоят расмийлари талаб қилганидек октябрь ойи охиригача пахтанинг ҳаммасини сўзсиз йиғиб олишларини айтмоқдалар. Синоптикларнинг тахминларига кўра, яқин икки-уч ҳафта ичида ҳарорат +40 даражагача кўтарилиб, кунларнинг очиқ ва қуёшли бўлиши кутилмоқда. Пахтакорлар муборак Рамазон ойи киргунга қадар кўпроқ иш қилиб олишга уринишиб, далаларда тонг ёришгандан кун ботгунча меҳнат қилмоқдалар.


Нуруллоҳ Муҳаммад Рауфхон: "Шайх Алоуддин Мансур ҳақида хотираларим" | Azon.uz - Ахборот-таҳлилий портал\nНуруллоҳ Муҳаммад Рауфхон: "Шайх Алоуддин Мансур ҳақида хотираларим"\n2125 14:05 17.10.2020\nШайх Алоуддин Мансур 2020 йил ўктабирининг 14-куни милодий 68 / ҳижрий 70 ёшда бизни тарк этиб, Ҳақ таоло раҳматига қовушдилар.\nАлбатта, биз барчамиз Оллоҳ ҳузуридан келдик ва албатта яна Унинг ҳузурига қайтамиз. Ҳақ шу. Қонуният шу. Аммо барибир айрилиқ ёмон, оғир, одамни маъюс қилади.\nАйрилиқлар ичида шунақа бир айрилиқ ҳам борки, ўткинчи дунёдан абадий дунёга кўчган одамнинг миқёсига қараб, ундан бутун миллат, бутун уммат қайғуга ботади.\nШайх Алоуддин Мансур ана шундай миқёсдаги шахслардан эдилар. У кишининг миқёсларини эл орасида юксалтган нарса илмнинг ўзигина эмас, асосан Холиқ йўлида халққа қилган хизматларидир!\nОллоҳ таоло устозимизнинг айбу камчиликларини кечирсин, гуноҳларидан ўтсин, яхшиликлари эвазига савобларини кўпайтириб берсин, жаннатининг хос ерларидан насиб этсин!\nАлоуддин Мансур тақсирдан шогирдлари, мухлислари юрагида бир дунё хотиралар қолди. Уларнинг ҳаммасини тўплашнинг иложи ҳам, имкони ҳам йўқ.\nЎзимга келсам, иккиланишдаман. Бир хаёлим: “Хотираларингни ёз! Сен ёзмасанг, ким ёзади?!” дейди. Иккинчи хаёлим эса: “Тўхта! Сендан кўра яқин, сендан кўра содиқ шогирдлари бор. Сен шогирд бўлиб нима каромат кўрсатиб қўйибсанки, дарров хотира ёзишга киришсанг? Устознинг этагидан маҳкам тутганмидинг, хизматига яраганмидинг? Кўнглини ранжитиб қўймаганмисан? Сендан рози кетдими? Бу каби тараддудлар ичра экансан, қайси хотирангни қандай ёзасан?” дейди.\nБу иккиланишлар орасида милтиллаган бир учқун ҳам бор – умид учқуни. Тоза ниятдан туғилган умид.\nШу умид ҳамда айрим дўстларнинг таклифи қўлимга қалам тутқазди.\nХотираларим бошқаларникидан оздир. Айрим ишларнинг орқа томонини билмаганимдан балки янглиш талқин этиб ҳам қўярман (дўстлар тузатади деб ўйлайман), лекин менда бори бошқаларда бўлмаслиги мумкин. Бундан ташқари, оз бўлса-да, қимматли бир лавҳа ўлароқ кўпни янада тўлдиришга яраб қолар.\nҚолаверса, ҳар кимнинг кўзқараши бошқа. Битта воқеани бир пайтда кўрган икки киши икки хил гапириб бериши турган гап. Бу нарса умумий хотираларни ранг-баранг қилади.\nШу каби мулоҳазалар ила хотираларимни ёзишга киришдим. Оллоҳ муваффақ этсин.\nАлоуддин аканинг отини биринчи марта ёзувчи устозимиз Эркин Аъзам оғзидан эшитганман.\n“Ёшлик” журнали таҳририяти наср бўлимида ишлардим. Ўн етти қаватли бинонинг 8-қавати энг охиридаги каталакдек хонада уч киши ўтирар эдик – бўлим мудиримиз Эркин Аъзам, Хайриддин Султон ва мен. Бу икки инсон биринчи китоблари билан элга яхшигина танилиб қолган, мен эсам, эндигина икки-уч ҳикояси эълон этилган янги ходим эдим. Хонамизга келди-кетди кўп бўлар, ўзаро суҳбатлардан катта-кичик ёзувчи-шоирларнинг шахсларини яқиндан таниб борар эдим.\nҚиш кунларидан бирида Эркин ака кимдир ҳақида янги мавзу очди. Шоир акамиз Шавкат Раҳмон билан бирга қаергадир боришибди. Шавкат ака даврадошларига Алоуддин Мансур исмли бир йигитни таништирибди.\n– Жуда ўқимишли йигит экан! Зўр гурунг берди! – деди Эркин ака. – Ўзи мулла, лекин ўқимаган китоби йўқ! Бошида норка, эгнида дублёнка, тагида “Жигули”! Шундай-шундай қилиб ҳайдаб кетяптилар! – деб кулди қўллари билан гўё рулни у ёқ-бу ёққа бургандай қилиб кўрсатиб.\nБиз хонадагилар Эркин Аъзамнинг ҳикоясини қизиқиб тингладик.\nХудосиз Совет қоқ чўққида турган маҳаллар. Халқимизнинг худоли қатлами ҳақида тасаввурлар дабдала. Одамлар, айниқса зиёлилар, “мулла” деса, жамиятнинг энг қолоқ бир тоифасини тасаввур этадиган бўлиб қолган.\nЭркин аканинг таърифида ҳам шу янглиш тасаввурнинг нуқси уфуриб турарди. “Ўзи мулла” деркан, айтилиш оҳангидан “ўзи бор-йўғи бир мулла-ю…” деган маъно англашиларди.\nБунақа муносабат бугунги авлодга энг ками кулгили туюлади, аммо коммунизм мафкураси таъсирида суяги қотган одамларда ўша пайтда ҳақиқатда шунақа кемтик қарашлар шаклланган эди.\nЭпсиз, уқувсиз, қолоқ, саводсиз, камбағал (жулдурвоқи), камига яна жисмоний ё руҳий нуқсонли кишилар мулла бўлади, деб ўйларди жамият. Бошқача айтганда, мулла дегани эпсиз, уқувсиз, қолоқ, саводсиз, камбағал (жулдурвоқи), руҳий ё жисмоний нуқсонли бўлади, деб ўйларди.\nЁзувчи акамизнинг биргина таърифидан совет жамиятининг умуман динга, хусусан диний илм аҳлига муносабати қандай бўлганини билиб олса бўлади. Минг йилдан бери юраги, руҳи, дунёқараши бир бўлган мусулмон халқимиз ўрис-коммунист босқинчилари мафкураси таъсирида қисқагина муддатда динидан, диндоридан шунақа ёзғирайдиган-ётсирайдиган бўлиб қолган эди-да.\nБўлмаса, оддий нарсадан шунақа ҳайратланадими одам?!\n1. “Ўзи мулла… лекин ўқимаган китоби йўқ!” – ҳайратларнинг чўққиси эди. Албатта, “китоб” деганда дунёвий адабиётлар тушунилган. Мулла киши “замонавий зиёли” ўқийдиган китобларни ҳам ўқиши ва билиши тасаввурларга сиғмаяпти.\n2. Яна бир ҳайрат – “Ўзи мулла... бошида норка телпак, эгнида дублёнка!” Қанақасига жулдурвоқи бир “мулла” отлиққа ҳам топилмайдиган норка телпак ва дублёнка кийиши мумкин?! Яъни, мулла ақлли, эпли, уқувли, тадбиркор, топармон-тутармон бўлиши мумкинлиги хаёлларга келмаяпти.\n3. “Ўзи мулла... тагида “Жигули”... шундай-шундай қилиб (яъни, эркин, осон, енгил ҳаракатлар билан) ҳайдаяптилар!”ни ҳайратларнинг энг кулгилиси деса бўлади. Ахир, тасаввур этинг: эпсиз, нотавон бир эскичи одам (“мулла”) замона илм-фанининг энг охирги натижаларидан бири бўлмиш техникани ўйнаб ҳайдаса!\nБу каби қараш соддаликданми ё билимлар чекланганлигию қарашлар чалкашлигиданми – нима дейишни ҳам билмайсиз. Лекин ўзбек коммунистик жамияти онгида ҳукмрон дунёқараш кўп ҳолда шундай кулгили ва аянчли эди!\nБу мулоҳазаларни ҳозир айтяпман, бугун айтяпман, ўша пайтда эса, яширмайман, ўзим ҳам роса ҳайратланганман. Тўғри, менинг ҳайратимда бир оз бошқачалик ҳам бор эди. Мен кутмаганимдангина эмас, қойил қолганимдан ҳам ҳайратланганим эсимда.\nҲайратимдаги ўша қойиллик ҳиссаси кўнглимга бир чўғ солди гўё – менда ўша кундан ёзувчи акамиз таърифлаган мулла ака билан танишишга ғойибона иштиёқ туғилди.\nОрадан қанча вақт ўтганини билмайман – балки бир йилдир, балки ярим йилдир – ниҳоят, Алоуддин Мансур домлани бир хос даврада кўриш ва у киши билан яқиндан танишиш насиб этди. Ва... бирдан меҳрим тушди бу инсонга!\nГорбач эълон этган “Қайта қуриш ва ошкоралик” йиллари эди. “Мусулмон” халқимиз мусулмонлиги эсига тушиб, асл ўзанига қайтишга иштиёқ кўрсата бошлаган йиллар. Уйларда, кўча-кўйда, йиғилишларда, оммавий ахборот воситаларида энг кўп гапириладиган мавзу дин бўлиб қолди. Кечагача кўзга ташланмай келган тоифа – дин аҳли бирдан майдонда бўй кўрсатди. Одамлар уларга қулоқ сола бошлади. Тўй қилса ҳам, маърака қилса ҳам, ҳеч бир тадбир диний илм аҳлисиз ўтмайдиган бўлиб қолди.\nКунлардан бир кун курсдошим, менга ва мен каби жуда кўп ижод аҳлига динимизни янгитдан ва яқиндан танитган илк устозим Анвар Турсун (раҳматли) мени уйларига таклиф этиб қолди.\n– Албатта боринг, устозим Алоуддин ака келадилар, чиройли суҳбат бўлади, – деди.\nАлоуддин аканинг отини эшитиб бир пайтлар ичимга тушган чўғ ялт этди. “Уҳ!” дедим ўзимга. “Албатта бораман!” деб ният қилдим.\nАйтилган куни айтилган ерга бордим.\nБир уй одам ўтирибмиз. Эсимда қолган, Алоуддин акага бир умрга меҳрим тушишига сабаб бўлган ҳодиса ўша ерда юз берди.\nСуҳбат маромига етиб, навбат савол-жавобларга келганида ёш йигитлардан бири:\n– Домла, йўлда юрамиз, билиб-билмай оёқ тагида ётган тош-пошни босиб ўтамиз ёки тепиб юборамиз – шу ишимиз гуноҳ бўлмайдими? – деб сўраб қолди.\nСавол бугун кулгили ва бачкана туюлиши мумкин, аммо худосиз коммунизм охирги йилларини яшаётган, мусулмон ўлкаларда диний уйғониш юз бераётган, узоқ йиллар динидан йироқ тутиб келинган халқ энди ҳар бир ишини, ҳар бир гапию хатти-ҳаракатини, ҳатто олаётган ҳар бир нафасини динимиз ўлчовлари билан ўлчашга интилаётган кунлар илгари қулоқлар эшитмаган бу каби антиқа саволлар кўп сўраларди.\nСавол сўраган йигитни ҳам шу маънода тўғри тушунса бўлади.\nСаволи майда эди, аммо жавоб муҳташам бўлди:\n– Гуноҳи йўқ, Оллоҳ таоло ўзи тошларни одамнинг оёғи остида қилиб яратган. Аммо оёқларни тош тепиб юриш учун яратмаган!\nЖавоб мени ҳаяжонлантириб юборди. Ёзувчи устозимиз ярим ҳурматлаб, ярим киноялаб “мулла” деб атаган инсонга боқарканман, хаёлимга келган илк фикр – “Бу одам шунчаки мулла эмас экан, балки донишманд экан!” деган ўй бўлди.\nОдатда, донишманд деганда одам кўз олдига ҳаётий тажрибаси бой, кекса, оппоқ соқолли киши келади. Қаршимдаги донишманд эса мендан атиги уч ёшгина катта, ўша пайтлари тахминан 35 ёшлардаги навқирон бир йигит эди! Бунинг устига, бошига норка телпак, эгнига дублёнка кияди, енгил мошиналарнинг маликаси бўлмиш “Жигули”ни ўйнаб ҳайдайди!\n Совет даврида норка (қундуз) терисидан тикилган телпак энг қиммат бўларди. Балки ҳозир ҳам шундайдир.\n Теридан тикилган палтанинг бир тури. Эркак ва аёллар ўртасида ўтган аср 80-йиллари роса урф бўлган, лекин ўта қиммат бўлганидан жуда озчилик кишиларгина кияр эди.\n Етти қават деворга ўралиб олган СССРда дунё кўрмаган халқ “Волга”ни енгил мошиналарнинг шоҳи, “Жигули”ни маликаси ҳисобларди.\n153 12:35 21.10.2020\n1154 11:41 21.10.2020\n97 11:35 21.10.2020\n141 10:30 21.10.2020\n455 10:04 21.10.2020\n653 09:30 21.10.2020